SL Uradni list Evropske unije L 112/1

IZVEDBENA UREDBA KOMISIJE (EU) št. 404/2011

z dne 8. aprila 2011

o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1) ter zlasti člena 6(5), člena 7(5), člena 8(1), člena 9(5), člena 14(10), člena 15(9), člena 16(2), člena 21(7), člena 22(7), člena 23(5), člena 24(8), člena 25(2), člena 32, člena 37(4), člena 40(6), člena 55(5), člena 58(9), člena 60(7), člena 61, člena 64(2), člena 72(5), člena 73(9), člena 74(6), člena 75(2), člena 76(4), člena 78(2), člena 79(7), člena 92(5), člena 103(8), člena 105(6), člena 106(4), člena 107(4), člena 111(3), člena 116(6), člena 117(4) in člena 118(5) Uredbe,

ob upoštevanju naslednjega:

(1) V Uredbi (ES) št. 1224/2009 (v nadaljnjem besedilu: uredba o nadzoru) je predvideno sprejetje podrobnih pravil in ukrepov za izvajanje nekaterih njenih določb.

(2) Za zagotovitev skladne uporabe teh podrobnih pravil je treba sprejeti nekatere opredelitve.

(3) V členu 6(1) uredbe o nadzoru je določeno, da se ribiško plovilo EU lahko uporablja za komercialno izkoriščanje živih vodnih virov samo, če ima veljavno dovoljenje za gospodarski ribolov. V členu 7(1) uredbe o nadzoru je določeno, da sme ribiško plovilo EU opravljati določene ribolovne dejavnosti samo, če so navedene v njegovem veljavnem dovoljenju za ribolov. Primerno je določiti skupna pravila za izdajo in upravljanje takih dovoljenj za ribolov in dovoljenj za gospodarski ribolov, da se zagotovi skupni standard za informacije, ki jih vsebujejo.

(4) V členu 8(1) uredbe o nadzoru je določeno, da kapitan ribiškega plovila upošteva pogoje in omejitve glede označevanja in prepoznavanja ribiških plovil in njihovega ribolovnega orodja. Ker se taki pogoji in omejitve uporabljajo za vode EU, jih je treba določiti na ravni Evropske unije.

(5) V skladu s členom 9(1) uredbe o nadzoru države članice uporabljajo satelitski sistem za spremljanje plovil za učinkovito spremljanje ribolovnih dejavnosti ribiških plovil, ki plujejo pod njihovo zastavo, kjer koli se ta plovila nahajajo, in ribolovnih dejavnosti v vodah držav članic. Na ravni Evropske unije je primerno določiti skupne specifikacije za tak sistem. S takimi specifikacijami bi zlasti morali opredeliti lastnosti satelitskih sledilnih naprav, podrobnosti glede prenosa podatkov o položaju in pravila za morebitne tehnične okvare ali nedelovanje satelitskih sledilnih naprav.

(6) V členu 14(1) uredbe o nadzoru je določeno, da kapitani ribiških plovil EU, katerih skupna dolžina je 10 metrov ali več, vodijo ribolovni ladijski dnevnik o svojih dejavnostih. Treba je določiti informacije, ki jih je treba zabeležiti v ribolovne ladijske dnevnike, in njihovo obliko.

(7) V členu 14(7) uredbe o nadzoru je določeno, da kapitani ribiških plovil EU za pretvorbo teže skladiščenih ali predelanih rib v živo težo rib uporabijo pretvorbene količnike, določene na ravni EU. Zato je treba določiti take pretvorbene količnike.

(8) V členu 15(1) uredbe o nadzoru je določeno, da kapitani ribiških plovil EU, katerih skupna dolžina je 12 metrov ali več, elektronsko beležijo informacije v ribolovnem ladijskem dnevniku. Primerno je določiti zahteve za elektronsko izpolnjevanje in prenos teh informacij ter določiti njihovo obliko.

(9) V členu 21(1) in členu 23(1) uredbe o nadzoru je določeno, da kapitani ribiških plovil EU, katerih skupna dolžina je 10 metrov ali več, izpolnijo in predložijo deklaracije o pretovarjanju in deklaracije o iztovarjanju. Primerno je določiti informacije, ki jih morajo vsebovati te deklaracije, in določiti podrobnosti glede njihove predložitve.

(10) V členu 22(1) in členu 24(1) uredbe o nadzoru sta določeni elektronsko izpolnjevanje in pošiljanje podatkov iz deklaracij o pretovarjanju in deklaracij o iztovarjanju. Primerno je določiti zahteve za elektronsko izpolnjevanje in prenos teh podatkov ter določiti njihovo obliko.

(11) V členu 16(1) in členu 25(1) uredbe o nadzoru je določeno, da vsaka država članica na podlagi vzorčenja spremlja dejavnosti ribiških plovil, za katera ne veljajo zahteve v zvezi z ribolovnim ladijskim dnevnikom in deklaracijo o iztovarjanju. Za zagotovitev skupnih standardov je treba na ravni Evropske unije določiti podrobna pravila za taka vzorčenja.

(12) V členu 37 uredbe o nadzoru je določeno, da mora Komisija sprejeti potrebne korektivne ukrepe, kadar prepove ribolov zaradi domnevnega izčrpanja ribolovnih možnosti, ki so na voljo državi članici, skupini držav članic ali Evropski uniji, in se izkaže, da država članica v resnici še ni izčrpala svojih ribolovnih možnosti. Treba je sprejeti ustrezna pravila za ponovno dodelitev ribolovnih možnosti, pri katerih se upoštevajo okoliščine, kadar je celotni dovoljeni ulov za EU na razpolago ali ne, ali kadar zaradi letnega določanja ribolovnih možnosti okoliščine ne dovoljujejo take ponovne dodelitve.

(13) V členih 39 do 41 uredbe o nadzoru so predvidena pravila za zagotovitev, da moč motorja ribiških plovil ni presežena. Treba je določiti tehnična pravila za ustrezna potrjevanja in preverjanja, ki jih je treba izvesti na tem področju.

(14) V členu 55 uredbe o nadzoru je določeno, da države članice zagotovijo, da rekreacijski ribolov poteka v skladu s cilji skupne ribiške politike. Države članice morajo za staleže, za katere velja načrt obnovitve, zbirati podatke o ulovu iz rekreacijskega ribolova. Kadar ima tak ribolov znaten vpliv na vire, lahko Svet sprejme posebne ukrepe upravljanja. Primerno je določiti podrobna pravila za oblikovanje načrtov vzorčenja, da se državam članicam omogoči spremljanje ulovov staležev, za katere velja načrt obnovitve, pri rekreacijskem ribolovu, ki ga izvajajo njihova plovila v vodah pod njihovo suverenostjo ali pristojnostjo.

(15) Za vzpostavitev celovitega sistema nadzora bi moral tak sistem zajemati celotno verigo proizvodnje in trženja. V členu 58 uredbe o nadzoru je določen skladen sistem sledljivosti, s katerim bi zagotovili, da so vse pošiljke ribiških proizvodov in proizvodov iz ribogojstva sledljive v vseh fazah proizvodnje, predelave in distribucije, od ulova ali nabiranja do prodaje na drobno. Treba je določiti skupna pravila za postopke identifikacije zadevnega izdelka.

(16) V členu 60 uredbe o nadzoru je določeno, da so vsi ribiški proizvodi stehtani na napravah, ki jih odobrijo pristojni organi, razen če država članica ni sprejela načrta vzorčenja, ki ga je odobrila Komisija. V vseh državah članicah je treba določiti skupna pravila za tehtanje svežih in zamrznjenih ribiških proizvodov, za tehtanje pretovorjenih ribiških proizvodov ter tehtanje ribiških proizvodov po prevozu s kraja iztovarjanja.

(17) V členu 61 uredbe o nadzoru je predvidena možnost, da se ribiški proizvodi stehtajo po prevozu, če je država članica sprejela nadzorni načrt ali, kadar se prevažajo v drugo državo članico, če sta zadevni državi članici vzpostavili skupni program nadzora, ki ga je odobrila Komisija in temelji na metodologiji na podlagi ocene tveganja, ki jo sprejme Komisija. To metodologijo, ki temelji na oceni tveganja, je treba opredeliti.

(18) Ribolov sleda, skuše in šura ima nekaj posebnosti. Zaradi upoštevanja teh posebnosti je primerno uvesti posebna pravila za tehtanje in povezane elemente.

(19) V členu 64 uredbe o nadzoru je predvideno sprejetje podrobnih pravil o vsebini obvestil o prodaji. Taka pravila je primerno vključiti v to uredbo.

(20) V členih 71 in 72 uredbe o nadzoru je določeno, da države članice izvajajo nadzorovanje v vodah EU in sprejmejo potrebne ukrepe, če informacije, pridobljene z opažanjem, ne ustrezajo informacijam, ki so jim na voljo. Treba je določiti skupna pravila glede vsebine poročila o nadzorovanju in sredstev njegovega prenosa.

(21) V členu 73 uredbe o nadzoru je predvidena možnost, da Svet vzpostavi programe o nadzornem opazovanju ter določi splošen profil in naloge nadzornih opazovalcev na krovu ribiških plovil. Zato je treba pripraviti podrobna pravila glede razporeditve in nalog nadzornih opazovalcev.

(22) V skladu s poglavjem I naslova VII uredbe o nadzoru je treba določiti pravila za izvajanje inšpekcijskih pregledov ter tako okrepiti standardiziran pristop do nadzornih dejavnosti, ki jih izvajajo države članice. Treba je določiti pravila za ravnanje uradnikov, pristojnih za inšpekcijske preglede, ter obveznosti držav članic glede ravnanja njihovih uradnikov, ki so pooblaščeni za izvajanje takih inšpekcijskih pregledov. Hkrati je treba opredeliti naloge upravljavcev med inšpekcijskimi pregledi. Prav tako je treba določiti skupna načela za postopke inšpekcijskih pregledov na morju, v pristanišču, med prevozom, na tržnicah ter v zvezi s poročili o inšpekcijskih pregledih in njihovem prenosu.

(23) V členu 79 uredbe o nadzoru je določeno, da lahko inšpektorji Unije izvajajo inšpekcijske preglede v vodah EU in na ribiških plovilih EU zunaj voda EU. Primerno je pripraviti pravila o imenovanju inšpektorjev Unije, njihovih nalogah in obveznostih ter vrsti nadaljnjega spremljanja na podlagi njihovega poročila.

(24) V členu 92 uredbe o nadzoru je določena vzpostavitev sistema točk za hude kršitve, da bi tako zagotovili skladnost s pravili skupne ribiške politike in enake konkurenčne pogoje v vseh vodah EU. Za dosego tega je treba določiti skupna pravila na ravni Evropske unije za uporabo takega sistema točk, vključno s seznamom točk, ki se pripišejo za vsako hudo kršitev.

(25) V skladu s členom 5(6) in členom 103 uredbe o nadzoru je finančna pomoč v okviru Uredbe Sveta (ES) št. 1198/2006 z dne 27. julija 2006 o Evropskem skladu za ribištvo (2) in Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (3) pogojena z izpolnjevanjem obveznosti držav članic na področjih ohranjanja in nadzora ribištva, Komisija pa ima pod določenimi pogoji možnost, da začasno ustavi in prekliče tako finančno pomoč. Treba je določiti podrobna pravila za uporabo teh ukrepov.

(26) V členu 107 uredbe o nadzoru je določeno, da lahko Komisija izvede odbitke kvot, če države članice ne izpolnjujejo pravil o staležih, za katere velja večletni načrt, in lahko to resno ogroža ohranjanje teh staležev. Zato je treba sestaviti pravila glede stopnje odbitkov ob upoštevanju narave neskladnosti, obsega njenega vpliva ter resnosti ogroženosti vira.

(27) V poglavju I naslova XII uredbe o nadzoru so določena pravila glede ravnanja s podatki, zabeleženimi za namene navedene uredbe, vključno z obveznostjo držav članic, da vzpostavijo računalniško zbirko podatkov in sistem potrjevanja, ter določbe o dostopanju do teh podatkov in njihovi izmenjavi. Treba je določiti skupna pravila o vzpostavitvi postopkov za obdelavo teh podatkov in zagotovitev, da ima Komisija dostop do njih, ter o opredelitvi zahtev za izmenjavo podatkov.

(28) V členu 110 uredbe o nadzoru je obravnavan dostop na daljavo Komisije ali organa, ki ga ta imenuje, do računalniških datotek s podatki, ki jih zabeležijo centri za spremljanje ribištva držav članic. Za zagotovitev takega dostopa je primerno določiti jasna pravila glede pogojev in postopkov, ki jih je treba upoštevati.

(29) V členih 114 do 116 uredbe o nadzoru je določeno, da morajo države članice vzpostaviti uradna spletna mesta. Za zagotovitev enakega dostopa do njih v vseh državah članicah je za ta spletna mesta primerno določiti pravila na ravni EU.

(30) V skladu s členom 117 uredbe o nadzoru se vzpostavi sistem medsebojne pomoči za zagotovitev upravnega sodelovanja med državami članicami in Komisijo. Tako upravno sodelovanje je bistveno za zagotovitev enotnih pogojev v EU ter ustreznega preiskovanja nezakonitih dejavnosti in sankcij zanje. Zato je treba pripraviti pravila za sistematično izmenjavo informacij, na zahtevo ali lastno pobudo, in za možnost, da se od druge države članice zahtevajo izvršilni ukrepi ali upravno obvestilo.

(31) Varstvo posameznikov pri obdelavi osebnih podatkov, ki ga izvajajo države članice, ureja Direktiva 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (4). Varstvo posameznikov pri obdelavi osebnih podatkov v Komisiji ureja Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5), zlasti glede zahtev po zaupnosti in varnosti obdelave, prenosa osebnih podatkov iz nacionalnih sistemov držav članic Komisiji, zakonitosti obdelave in pravic posameznikov, na katere se nanašajo osebni podatki, do podatkov, dostopa in popravljanja njihovih osebnih podatkov.

(32) Za lažje izvajanje sistema za nadzor ribištva je podrobna pravila treba združiti v eno samo uredbo. Zato je treba razveljaviti naslednje uredbe Komisije: — Uredbo (EGS) št. 2807/83 (6) o podrobnih pravilih za evidentiranje podatkov o ulovu rib držav članic, — Uredbo (EGS) št. 3561/85 (7) v zvezi s podatki o inšpekcijskem nadzoru ribolovnih dejavnosti, ki ga izvajajo nacionalni nadzorni organi, — Uredbo (EGS) št. 493/87 (8) o določitvi podrobnih pravil za odpravo škode, nastale zaradi začasne prepovedi nekaterih vrst ribolova, — Uredbo (EGS) št. 1381/87 (9) o določitvi podrobnih pravil za označevanje in dokumentacijo ribiških plovil, — Uredbo (EGS) št. 1382/87 (10) o določitvi podrobnih pravil za inšpekcijo ribiških plovil, — Uredbo (ES) št. 2943/95 (11) o določitvi podrobnih pravil za uporabo Uredbe Sveta (ES) št. 1627/94 o splošnih določbah glede posebnih ribolovnih dovoljenj, — Uredbo (ES) št. 1449/98 (12) o podrobnih pravilih za uporabo Uredbe Sveta (EGS) št. 2847/93 v zvezi s poročili o ribolovnem naporu, — Uredbo (ES) št. 356/2005 (13) o podrobnih pravilih za označitev in istovetnost pasivnih ribolovnih orodij in vlečnih mrež z gredjo, — Uredbo (ES) št. 2244/2003 (14) o podrobnih pravilih v zvezi s satelitskimi sistemi za spremljanje plovil, — Uredbo (ES) št. 1281/2005 (15) o upravljanju z dovoljenji za gospodarski ribolov in osnovnih podatkih, ki jih morajo ta vsebovati, — Uredbo (ES) št. 1042/2006 (16) o podrobnih pravilih za izvajanje člena 28(3) in (4) Uredbe Sveta (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike, — Uredbo (ES) št. 1542/2007 (17) o postopkih iztovarjanja in tehtanja za sled, skušo in šura, — Uredbo (ES) št. 1077/2008 (18) o določitvi podrobnih pravil za izvajanje Uredbe Sveta (ES) št. 1966/2006 o elektronskem zapisovanju in poročanju podatkov o ribolovnih dejavnostih ter daljinskem zaznavanju in razveljavitvi Uredbe (ES) št. 1566/2007 in — Uredbo (ES) št. 409/2009 (19) o določitvi pretvorbenih faktorjev Skupnosti in opisnih kod oblik, ki se uporabljajo za preračunavanje teže predelanih rib v težo živih rib, in o spremembi Uredbe Komisije (EGS) št. 2807/83.

(33) Ukrepi iz te uredbe so v skladu z mnenjem Upravljalnega odbora za ribištvo in ribogojstvo –

SPREJELA NASLEDNJO UREDBO:

NASLOV I

SPLOŠNE DOLOČBE

PODROČJE UPORABE

Člen 1

Vsebina

V tej uredbi so določena podrobna pravila za uporabo nadzornega sistema Evropske unije, kot je določen v uredbi o nadzoru.

Člen 2

Opredelitev pojmov

V tej uredbi se uporabljajo naslednje opredelitve pojmov:

1. „ribiško plovilo EU“ pomeni plovilo, opredeljeno v členu 3(d) Uredbe Sveta (ES) št. 2371/2002 (20);

2. „vode EU“ pomenijo vode, opredeljene v členu 3(a) Uredbe (ES) št. 2371/2002;

3. „imetnik dovoljenja za gospodarski ribolov“ pomeni fizično ali pravno osebo, ki ji je bilo izdano dovoljenje za gospodarski ribolov iz člena 6 uredbe o nadzoru;

4. „inšpektorji Unije“ pomenijo inšpektorje, kot so opredeljeni v členu 4(7) uredbe o nadzoru;

5. „naprava za zbiranje rib“ pomeni kakršno koli opremo, ki plava na morski gladini ali je zasidrana in katere namen je privabiti ribe;

6. „mirujoče orodje“ pomeni katero koli ribolovno orodje, ki pri ribolovni dejavnosti ne zahteva aktivnega premikanja orodja in vključuje: (a) zabodne mreže, zapletne mreže, trislojne mreže, mrežne pasti; (b) viseče zabodne mreže in viseče trislojne mreže, ki so lahko opremljene s sidrno, plovno in navigacijsko opremo; (c) parangale, vrše in pasti;

7. „vlečna mreža z gredjo“ pomeni katero koli vlečno mrežo, pri kateri ustje odpira gred ali podobna naprava, ne glede na to, ali so pri vlečenju po morskem dnu podprte ali ne;

8. „sistem za spremljanje plovil“ iz člena 9(1) uredbe o nadzoru pomeni satelitski sistem za spremljanje ribiških plovil, ki ribiškim organom redno zagotavlja podatke o lokaciji, smeri in hitrosti plovil;

9. „satelitska sledilna naprava“ iz člena 4(12) uredbe o nadzoru pomeni napravo na krovu ribiškega plovila, ki samodejno sporoča podatke o položaju in povezane podatke v center za spremljanje ribištva v skladu z zakonskimi zahtevami ter omogoča stalno zaznavanje in prepoznavanje ribiških plovil;

10. „ribolovno potovanje“ pomeni potovanje ribiškega plovila, med katerim se opravljajo ribolovne dejavnosti in ki se začne v trenutku, ko ribiško plovilo zapusti pristanišče, in se konča ob prihodu v pristanišče;

11. „ribolovna operacija“ pomeni vse dejavnosti, povezane z iskanjem rib, metanjem, vleko in izvleko aktivnega orodja, namestitvijo, namakanjem, odstranitvijo ali ponovno namestitvijo mirujočega orodja ter odstranjevanjem morebitnega ulova iz orodja in mrež za zadrževanje ali iz mrežaste kletke za prenos v mrežaste kletke za pitanje in gojenje;

12. „elektronski ribolovni ladijski dnevnik“ pomeni računalniško evidenco podatkov o ribolovnih operacijah, ki jih vnese kapitan ribiškega plovila in se posredujejo organom države članice;

13. „predstavitev proizvoda“ pomeni opis obdelanega stanja ribiškega proizvoda ali njegovega dela v skladu s kodami in opisi iz Priloge I;

14. „Evropska agencija za nadzor ribištva“ pomeni agencijo, kot je opredeljena v členu 1 Uredbe Sveta (ES) št. 768/2005 (21);

15. „opažanje“ pomeni katero koli opazovanje ribiškega plovila, ki ga izvede pristojni organ države članice;

16. „poslovno občutljive informacije“ pomenijo informacije, katerih objava bi verjetno škodovala poslovnim interesom upravljavca;

17. „računalniški sistem potrjevanja“ pomeni sistem, s katerim je mogoče preveriti, ali so vsi podatki, zabeleženi v zbirkah podatkov držav članic, točni, popolni in predloženi v rokih;

18. „spletna storitev“ pomeni sistem programske opreme, zasnovan za podpiranje interoperabilne interakcije med strojno opremo znotraj mreže.

NASLOV II

SPLOŠNI POGOJI ZA DOSTOP DO VODA IN VIROV

POGLAVJE I

Dovoljenja za gospodarski ribolov

Člen 3

Izdajanje in upravljanje dovoljenj za gospodarski ribolov

1. Dovoljenje za gospodarski ribolov iz člena 6 uredbe o nadzoru velja samo za eno ribiško plovilo EU.

2. Države članice dovoljenja za gospodarski ribolov iz člena 6 uredbe o nadzoru za svoja ribiška plovila izdajo, upravljajo in odvzamejo v skladu s to uredbo.

3. Dovoljenja za gospodarski ribolov iz člena 6 uredbe o nadzoru vsebujejo vsaj informacije iz Priloge II.

4. Dovoljenja za gospodarski ribolov, izdana v skladu z Uredbo (ES) št. 1281/2005, se štejejo za dovoljenja za gospodarski ribolov, izdana v skladu s to uredbo, če vsebujejo vsaj informacije, zahtevane v odstavku 3 tega člena.

5. Dovoljenje za gospodarski ribolov je veljavno le, če so še vedno izpolnjeni pogoji, na podlagi katerih je bilo izdano.

6. Če je bilo dovoljenje za gospodarski ribolov začasno ukinjeno ali trajno odvzeto, organi države članice zastave o tem nemudoma obvestijo imetnika dovoljenja za gospodarski ribolov.

7. Skupna zmogljivost, ki ustreza dovoljenjem za gospodarski ribolov, izdanim v državi članici, v GT ali kW, ne presega največjih ravni zmogljivosti za to državo članico, določenih v skladu s členoma 12 in 13 Uredbe (ES) št. 2371/2002 in Uredbo Komisije (ES) št. 1438/2003 (22), Uredbo Sveta (ES) št. 639/2004 (23) ter Uredbo Komisije (ES) št. 2104/2004 (24).

POGLAVJE II

Dovoljenja za ribolov

Člen 4

Dovoljenja za ribolov

1. Dovoljenje za ribolov iz člena 7 uredbe o nadzoru velja samo za eno ribiško plovilo EU.

2. Dovoljenja za ribolov iz člena 7 uredbe o nadzoru vsebujejo vsaj informacije iz Priloge III. Država članica zastave zagotovi, da so informacije v dovoljenju za ribolov točne in v skladu s pravili skupne ribiške politike.

3. Posebne ribolovne karte, izdane v skladu z Uredbo Sveta (ES) št. 1627/94 (25), se štejejo za dovoljenja za ribolov, izdana v skladu s to uredbo, če vsebujejo vsaj informacije, zahtevane v odstavku 2 tega člena.

4. Dovoljenje za ribolov iz odstavka 2 in dovoljenje za gospodarski ribolov iz člena 3(2) te uredbe sta lahko del istega dokumenta.

5. Brez poseganja v posebna pravila so ribiška plovila EU s skupno dolžino manj kot 10 metrov, ki lovijo izključno v teritorialnih vodah države članice, pod katere zastavo plujejo, oproščena obveznosti pridobitve dovoljenja za ribolov.

6. Ustrezno se uporabljata odstavka 2 in 5 člena 3 te uredbe.

Člen 5

Seznam dovoljenj za ribolov

1. Države članice brez poseganja v posebna pravila ob začetku delovanja spletnih mest iz člena 114 uredbe o nadzoru in najpozneje 1. januarja 2012 na varnem delu svojih uradnih spletnih mest objavijo seznam svojih ribiških plovil, ki so prejela dovoljenja za ribolov iz člena 7 uredbe o nadzoru, preden ta dovoljenja za ribolov postanejo veljavna. Ob morebitnih spremembah tega seznama ga dopolnijo pred nastopom sprememb.

2. Države članice Komisiji na njeno zahtevo za obdobje od 1. januarja 2011 do 31. decembra 2011 dajo na voljo seznam ribiških plovil, ki so za leto 2011 prejela dovoljenje za ribolov. O morebitnih spremembah tega seznama Komisijo obvestijo pred nastopom teh sprememb.

POGLAVJE III

Označevanje in prepoznavanje ribiških plovil EU in njihovega ribolovnega orodja

Oddelek 1

Označevanje in prepoznavanje ribiških plovil

Člen 6

Označevanje ribiških plovil

Ribiška plovila EU se označijo:

(a) črka(-e) pristanišča ali okraja, kjer je ribiško plovilo EU registrirano, in številka(-e) registracije sta (so) napisani(-e) ali prikazani(-e) na obeh straneh premca, čim višje nad vodo, tako da se jasno vidita(-jo) z morja in iz zraka, in sicer v barvi, ki je kontrastna s podlago, na kateri sta (so) napisani(-e);

(b) pri ribiških plovilih EU, katerih skupna dolžina presega 10 metrov in je manjša od 17 metrov, so črke in številke visoke najmanj 25 centimetrov, črta pa je široka najmanj 4 centimetre; Pri ribiških plovilih EU, katerih skupna dolžina je 17 metrov ali več, so črke in številke visoke najmanj 45 centimetrov, črta pa je široka najmanj 6 centimetrov;

(c) država članica zastave lahko zahteva, da so mednarodni radijski klicni znak (IRCS) ali zunanje registrske črke in številke napisane na vrhu krmarnice, tako da so jasno vidne iz zraka, in z barvo, ki je kontrastna s podlago, na kateri so napisane;

(d) kontrastni barvi sta bela in črna;

(e) zunanje registrske črke in številke, napisane ali prikazane na trupu ribiškega plovila EU, niso snemljive, zabrisane, spremenjene, neberljive, pokrite ali skrite.

Člen 7

Dokumenti, ki se hranijo na krovu ribiškega plovila EU

1. Kapitan ribiškega plovila EU, katerega skupna dolžina je 10 metrov ali več, na krovu hrani dokumente, ki jih izda pristojni organ države članice, v kateri je plovilo registrirano, in ki vsebujejo najmanj naslednje podatke o plovilu:

(a) ime plovila, če ga plovilo ima;

(b) črke pristanišča ali okrožja, v katerem je plovilo registrirano, in številko(-e) registracije;

(c) mednarodni radijski razpoznavni znak, če ga plovilo ima;

(d) imena in naslove lastnika(-ov) in zakupnika(-ov), kjer je to primerno;

(e) celotno dolžino, pogonsko moč motorja, bruto tonažo in za ribiška plovila EU, ki so začela obratovati s 1. januarjem 1987 ali pozneje, datum začetka obratovanja.

2. Kapitani ribiških plovil EU, katerih skupna dolžina je 17 metrov ali več in ki imajo skladišča za ribe, na krovu hranijo natančne skice z opisom svojih skladišč za ribe, vključno z navedbo vseh dostopnih točk in njihove skladiščne zmogljivosti v kubičnih metrih.

3. Kapital ribiškega plovila EU s hlajenimi ali hladilnimi bazeni z morsko vodo na krovu hrani najnovejši dokument z navedbo velikosti bazenov v kubičnih metrih v intervalih po 10 cm.

4. Dokumente iz odstavkov 2 in 3 potrdi pristojni organ države članice zastave. Vsako spremembo lastnosti v dokumentih iz odstavkov od 1 do 3 potrdi pristojni organ države članice zastave.

5. Dokumenti iz tega člena se predložijo na zahtevo uradnikov za namene nadzora in inšpekcijskega pregleda.

Oddelek 2

Označevanje in prepoznavanje ribolovnega orodja in plovil

Člen 8

Označevanje plovil in naprav za zbiranje rib

Vsa plovila na krovu ribiških plovil EU in naprave za zbiranje rib se označijo z zunanjimi registrskimi črkami in številkami ribiškega plovila EU, ki jih uporablja.

Člen 9

Splošna pravila za mirujoče orodje in vlečne mreže z gredjo

1. Določbe členov od 9 do 12 te uredbe se uporabljajo za ribiška plovila EU, ki lovijo v vseh vodah EU, določbe členov 13 do 17 te uredbe pa veljajo za vode EU zunaj 12 navtičnih milj, merjeno od temeljnih črt obalnih držav članic.

2. V vodah EU, določenih v odstavku 1, je prepovedano izvajati ribolovne dejavnosti z uporabo mirujočega orodja, boj in vlečnih mrež z gredjo, ki niso označeni in prepoznavni v skladu z določbami členov 10 do 17 te uredbe.

3. V vodah EU, določenih v odstavku 1, je na krovu prepovedano prevažati:

(a) gredi vlečnih mrež z gredjo, ki nimajo zunanjih registrskih črk in številk v skladu s členom 10 te uredbe;

(b) mirujoče orodje, ki ni označeno v skladu s členom 11(2) te uredbe;

(c) boje, ki niso označene v skladu s členom 13(2) te uredbe.

Člen 10

Pravila za vlečne mreže z gredjo

Kapitan ribiškega plovila EU ali njegov zastopnik zagotovi, da ima vsaka sestavljena gred vlečne mreže z gredjo, ki je na krovu ali se uporablja za ribolov, na gredi vsake sestavljene gredi jasno vidne zunanje registrske črke in številke navedenega ribiškega plovila.

Člen 11

Pravila za mirujoče orodje

1. Kapitan ribiškega plovila EU ali njegov zastopnik zagotovi, da je vsako mirujoče orodje, ki je na krovu ali se uporablja za ribolov, jasno označeno in razpoznavno v skladu z določbami tega člena.

2. Vsako mirujoče orodje, ki se uporablja za ribolov, ima zunanje registrske črke in številke vedno vidne na trupu ribiškega plovila, ki mu pripada:

(a) za mreže na oznaki, pritrjeni na prvo zgornjo vrsto;

(b) za parangale na oznaki na točki stika s privezno bojo;

(c) za vrše in pasti na oznaki, pritrjeni na spodnji vrvi;

(d) za mirujoče orodje, daljše od ene navtične milje, na oznakah, pritrjenih v skladu s točkami (a), (b) in (c) v rednih presledkih, ki niso večji od ene navtične milje, tako da noben del mirujočega orodja, ki je daljši od ene navtične milje, ne ostane neoznačen.

Člen 12

Pravila za oznake

1. Vsaka oznaka je:

(a) narejena iz trpežnega materiala;

(b) varno pritrjena na orodje;

(c) široka najmanj 65 milimetrov;

(d) dolga najmanj 75 milimetrov.

2. Oznaka ni snemljiva, zabrisana, spremenjena, neberljiva, pokrita ali skrita.

Člen 13

Pravila za boje

1. Kapitan ribiškega plovila EU ali njegov zastopnik zagotovi, da se končni označevalni boji in vmesne označevalne boje, opremljene v skladu s Prilogo IV, pritrdijo na vsako mirujoče orodje, ki se uporablja za ribolov, in se uporabljajo v skladu z določbami iz tega oddelka.

2. Na vsaki končni in vmesni označevalni boji so vidne zunanje registrske črke in številke, prikazane na trupu ribiškega plovila EU, ki mu pripadajo in ki uporablja takšne boje:

(a) črke in številke so prikazane čim višje nad vodo, tako da so jasno vidne;

(b) v barvi, kontrastni s površino, na kateri so napisane.

3. Črke in številke na označevalni boji niso zabrisane, spremenjene ali neberljive.

Člen 14

Pravila za vrvi

1. Vrvi, ki povezujejo boje z mirujočim orodjem, so iz potopljivega materiala ali obtežene.

2. Vrvi, ki povezujejo končne označevalne boje z vsakim orodjem, so pritrjene na koncih tega orodja.

Člen 15

Pravila za končne označevalne boje

1. Končne označevalne boje so razvrščene tako, da je kadar koli mogoče določiti vsak konec orodja.

2. Jambor vsake končne označevalne boje mora biti visok najmanj 1 meter nad morsko gladino, merjeno od vrha plovca do spodnjega roba najnižje zastave.

3. Končne označevalne boje so barvne, vendar ne rdeče ali zelene.

4. Vsaka končna označevalna boja ima:

(a) eno ali dve pravokotni zastavi; kadar sta na isti boji zahtevani dve zastavi, mora biti razdalja med njima najmanj 20 centimetrov; zastave, ki označujejo skrajne meje istega orodja, so iste velikosti in iste barve, ki ne sme biti bela;

(b) eno ali dve luči, ki sta rumeni in dajeta svetlobne znake vsakih 5 sekund (F1 Y 5s) ter sta vidni z razdalje najmanj dveh navtičnih milj;

5. Na vrhu vsake končne označevalne boje je lahko znak z enim ali dvema odsevnima črtastima trakovoma, ki ne smeta biti rdeče ali zelene barve in morata biti široka najmanj 6 centimetrov.

Člen 16

Pravila za nameščanje končnih označevalnih boj

1. Končne označevalne boje so pritrjene na mirujoče orodje:

(a) boja v zahodnem delu (pomeni polovico kroga kompasa od juga prek zahoda do vključno severa) je opremljena z dvema zastavama, dvema črtastima odsevnima trakovoma, dvema lučema in oznako v skladu s členom 12 te uredbe;

(b) boja na vzhodnem delu (pomeni polovico kroga kompasa od severa prek vzhoda do vključno juga) je opremljena z eno zastavo, enim črtastim odsevnim trakom, eno lučjo in oznako v skladu s členom 12 te uredbe.

2. Oznaka vsebuje informacije iz člena 13(2) te uredbe.

Člen 17

Vmesne označevalne boje

1. Vmesne označevalne boje so pritrjene na mirujoče več kot pet navtičnih milj dolgo orodje:

(a) vmesne označevalne boje so razvrščene na razdalji do pet navtičnih milj, tako da noben del orodja, ki je dolg pet navtičnih milj ali več, ne ostane neoznačen;

(b) vmesne označevalne boje so opremljene z utripajočo lučjo, ki mora biti rumena in dajati svetlobne znake vsakih 5 sekund (F1 Y 5s) ter mora biti vidna z razdalje najmanj dveh navtičnih milj. Imajo enake značilnosti kot končne označevalne boje na vzhodnem delu, z razliko, da mora biti zastava bele barve.

2. Z odstopanjem od odstavka 1 so vmesne označevalne boje na Baltskem morju pritrjene na mirujoče orodje, ki je daljše od ene navtične milje. Vmesne označevalne boje so razvrščene na razdalji do ene navtične milje, tako da noben del orodja, ki je dolg eno navtično miljo ali več, ne ostane neoznačen.

Vmesne označevalne boje imajo enake značilnosti, kot jih imajo končne označevalne boje na vzhodnem delu, razen naslednjega:

(a) zastave so bele;

(b) vsaka peta vmesna označevalna boja je opremljena z radarskim odsevnikom, katerega odmev je zaznaven na najmanj dve navtični milji.

POGLAVJE IV

Sistem za spremljanje plovil

Člen 18

Zahteva za satelitske sledilne naprave na ribiških plovilih EU

1. Brez poseganja v člen 25(3) te uredbe ribiško plovilo EU, za katero se uporablja sistem za spremljanje plovil, ne sme zapustiti pristanišča, če na krovu nima nameščene delujoče satelitske sledilne naprave.

2. Kadar je ribiško plovilo EU v pristanišču, je satelitsko sledilno napravo dovoljeno izključiti, samo če:

(a) sta predhodno obveščena center za spremljanje ribištva države članice zastave in center za spremljanje ribištva obalne države članice ter

(b) je iz naslednjega poročila razvidno, da ribiško plovilo EU ni spremenilo svojega položaja glede na predhodno poročilo.

Pristojni organi države članice zastave lahko dovolijo, da se predhodno obvestilo iz točke (a) nadomesti s samodejnim sporočilom sistema za spremljanje plovil ali opozorilnim zvokom, ki ga sproži sistem in nakazuje, da je ribiško plovilo EU vplulo v vnaprej določeno geografsko območje pristanišča.

3. To poglavje se ne uporablja za ribiška plovila EU, ki se uporabljajo izključno v ribogojstvu.

Člen 19

Lastnosti satelitskih sledilnih naprav

1. Satelitska sledilna naprava, nameščena na krovu ribiških plovil EU, zagotovi samodejni prenos podatkov do centra za spremljanje ribištva države članice zastave v rednih presledkih. Podatki se nanašajo na:

(a) identifikacijo ribiškega plovila;

(b) zadnji geografski položaj ribiškega plovila, pri čemer je napaka položaja manjša od 500 metrov, z intervalom zaupanja 99 %;

(c) datum in čas (izražen z univerzalnim koordiniranim časom (UTC)) določitve navedenega položaja ribiškega plovila ter

(d) trenutno hitrost in smer plovbe ribiškega plovila.

2. Države članice zagotovijo, da so satelitske sledilne naprave zaščitene pred vnosom ali prikazom lažnih položajev in niso ročno nastavljive.

Člen 20

Odgovornosti kapitanov v zvezi s satelitskimi sledilnimi napravami

1. Kapitani ribiškega plovila EU zagotovijo, da so satelitske sledilne naprave vedno popolnoma pripravljene za delovanje in da se prenašajo podatki iz člena 19(1) te uredbe.

2. Brez poseganja v člen 26(1) te uredbe kapitan ribiškega plovila EU zlasti zagotovi, da:

(a) podatki v ničemer niso spremenjeni;

(b) antene ali anten, ki so povezane s satelitskimi sledilnimi napravami, nič ne ovira, niso izključene ali kakor koli blokirane;

(c) oskrba satelitske sledilne naprave z električno energijo ni nikoli prekinjena in

(d) se satelitska sledilna naprava ne odstrani z ribiškega plovila.

3. Prepovedano je uničiti, poškodovati, onesposobiti ali kako drugače ovirati satelitsko sledilno napravo, razen če so pristojni organi države članice zastave odobrili njeno popravilo ali zamenjavo.

Člen 21

Nadzorni ukrepi, ki jih sprejmejo države članice zastave

Vsaka država članica zastave zagotovi redno in sistematično spremljanje in nadzor točnosti podatkov iz člena 19 te uredbe ter v primeru netočnosti ali nepopolnosti podatkov takoj ukrepa.

Člen 22

Pogostost prenosa podatkov

1. Vsaka država članica zagotovi, da njen center za spremljanje ribištva prek sistema za spremljanje plovil najmanj vsaki dve uri prejme informacije o svojih ribiških plovilih iz člena 19 te uredbe. Center za spremljanje ribištva lahko zahteva informacije v krajših časovnih presledkih.

2. Center za spremljanje ribištva ima možnost, da ugotovi dejanski položaj vsakega od svojih ribiških plovil.

Člen 23

Spremljanje vstopa in izstopa iz določenih območij

Vsaka država članica zagotovi, da njen center za spremljanje ribištva prek podatkov iz sistema za spremljanje plovil spremlja datum in čas vstopa svojih ribiških plovil v in njihovega izstopa iz:

(a) vseh pomorskih območij, kjer veljajo posebna pravila o dostopu do voda in virov;

(b) območij z omejenim ribolovom iz člena 50 uredbe o nadzoru;

(c) upravnih območij regionalnih organizacij za upravljanje ribištva, katerih članice so Evropska unija ali nekatere države članice;

(d) vod pod suverenostjo ali pristojnostjo tretje države.

Člen 24

Prenos podatkov do obalne države članice

1. S sistemom za spremljanje plovil, ki ga vzpostavi vsaka država članica, se zagotovi samodejni prenos podatkov, ki se zagotovijo v skladu s členom 19 te uredbe in veljajo za njena ribiška plovila v času, ko so v vodah obalne države članice, do centra za spremljanje ribištva obalne države članice. Navedeni prenos podatkov poteka hkrati s prenosom do centra za spremljanje ribištva države članice zastave in je v skladu z obrazcem iz Priloge V.

2. Obalne države članice, ki območje spremljajo skupaj, lahko določijo skupni cilj za prenos podatkov, ki se zagotovijo v skladu s členom 19 te uredbe. O tem obvestijo Komisijo in druge države članice.

3. Vsaka država članica drugim državam članicam in Komisiji posreduje izčrpen seznam koordinat zemljepisnih dolžin in zemljepisnih širin, ki razmejujejo njeno izključno ekonomsko cono ali izključno ribolovno cono, v po možnosti elektronski obliki, ki je skladna s svetovnim geodetskim sistemom 1984 (WGS 84). Drugim državam članicam in Komisiji sporoči tudi morebitne spremembe teh koordinat. Lahko pa ta seznam objavi na spletnem mestu iz člena 115 uredbe o nadzoru.

4. Države članice zagotovijo učinkovito usklajevanje med svojimi pristojnimi organi glede prenosa podatkov sistema za spremljanje plovil v skladu s členom 9(3) uredbe o nadzoru, tudi z določitvijo jasnih in dokumentiranih postopkov za ta namen.

Člen 25

Tehnična okvara ali nedelovanje satelitske sledilne naprave

1. V primeru tehnične okvare ali nedelovanja satelitske sledilne naprave, ki je nameščena na krovu ribiškega plovila EU, kapitan ali njegov zastopnik vsake štiri ure od takrat, ko je bila okvara ali nedelovanje ugotovljeno, ali takrat, ko je bil o tem obveščen v skladu z odstavkom 4 ali členom 26(1) te uredbe, z ustreznimi telekomunikacijskimi sredstvi centru za spremljanje ribištva države članice zastave sporoči najnovejše geografske koordinate ribiškega plovila. Telekomunikacijska sredstva, ki se pri tem uporabijo, določijo države članice in jih navedejo na spletnem mestu iz člena 115 uredbe o nadzoru.

2. Center za spremljanje ribištva države članice zastave geografske položaje iz odstavka 1 takoj po njihovem prejetju vnese v zbirko podatkov sistema za spremljanje plovil. Ročno vneseni podatki sistema za spremljanje plovil se v zbirki podatkov jasno razlikujejo od samodejnih sporočil. Po potrebi se ti ročno vneseni podatki sistema za spremljanje plovil nemudoma pošljejo obalnim državam članicam.

3. Ribiško plovilo EU po ugotovljeni tehnični okvari ali nedelovanju satelitske sledilne naprave ne sme zapustiti pristanišča, dokler pristojni organi države zastave ne ugotovijo ustreznega delovanja satelitske sledilne naprave na njegovem krovu. Izjemoma lahko center za spremljanje ribištva države članice zastave svojim ribiškim plovilom odobri odhod iz pristanišča z nedelujočo satelitsko sledilno napravo, če je odhod namenjen njenemu popravilu ali zamenjavi.

4. Kadar se zdi, da je satelitska sledilna naprava, nameščena na krovu ribiškega plovila EU, pokvarjena ali ne dela, skušajo pristojni organi države članice zastave ali, kadar je to ustrezno, obalne države članice o tem obvestiti kapitana ali osebo, odgovorno za plovilo, ali njunega zastopnika.

5. Odstranitev satelitske sledilne naprave zaradi popravila ali zamenjave odobrijo pristojni organi države članice zastave.

Člen 26

Neprejem podatkov

1. Kadar center za spremljanje ribištva države članice zastave dvanajst zaporednih ur ne prejme podatkov v skladu s členom 22 ali členom 25(1) te uredbe, o tem čim prej obvesti kapitana ali upravljavca ribiškega plovila EU ali njune(-ga) zastopnika(-e). Če se pri istem ribiškem plovilu EU to zgodi več kot trikrat v enem koledarskem letu, država članica zastave poskrbi, da se satelitska sledilna naprava ribiškega plovila temeljito pregleda. Država članica zastave zadevo razišče, da ugotovi morebitne nedovoljene posege v napravo. Z odstopanjem od člena 20(2)(d) te uredbe se na podlagi preiskave naprava lahko odstrani.

2. Kadar organ za spremljanje ribištva države članice zastave v dvanajstih urah ne prejme podatkov v skladu s členom 22 ali členom 25(1) te uredbe in če je bil zadnji javljeni položaj v vodah druge države članice, mora o tem čim prej obvestiti center za spremljanje ribištva navedene obalne države članice.

3. Kadar pristojni organi obalne države članice opazijo ribiško plovilo EU v svojih vodah in ne prejmejo podatkov v skladu s členom 24(1) ali členom 25(2) te uredbe, o tem obvestijo kapitana ribiškega plovila in center za spremljanje ribištva države članice zastave.

Člen 27

Spremljanje in beleženje ribolovnih dejavnosti

1. Države članice uporabijo podatke, ki jih prejmejo v skladu s členom 22, členom 24(1) in členom 25 te uredbe, za učinkovito spremljanje dejavnosti ribiških plovil.

2. Države članice:

(a) zagotovijo, da se podatki, ki jih prejmejo v skladu s tem poglavjem, evidentirajo v računalniško berljivi obliki in varno shranijo v računalniških zbirkah podatkov za najmanj tri leta;

(b) sprejmejo vse potrebne ukrepe za zagotovitev, da se ti podatki uporabijo samo za uradne namene, in

(c) sprejmejo vse potrebne tehnične ukrepe, da te podatke zavarujejo pred naključnim ali nezakonitim uničenjem, naključno izgubo, poškodovanjem, širjenjem ali nepooblaščenim pregledovanjem.

Člen 28

Dostop Komisije do podatkov

Komisija lahko v skladu s členom 111(1)(a) uredbe o nadzoru zahteva od držav članic, da Komisiji ali organu, ki ga ta imenuje, zagotovijo samodejni prenos podatkov, ki se zagotovijo v skladu s členom 19 te uredbe v zvezi s posebno skupino ribiških plovil in v določenem času. Prenos podatkov poteka hkrati s prenosom do centra za spremljanje ribištva države članice zastave in je v skladu z obrazcem iz Priloge V.

NASLOV III

NADZOR RIBOLOVA

POGLAVJE I

Ribolovni ladijski dnevnik, deklaracija o pretovarjanju in deklaracija o iztovarjanju v papirni obliki

Oddelek 1

Izpolnjevanje in predložitev ribolovnega ladijskega dnevnika, deklaracije o iztovarjanju in deklaracije o pretovarjanju v papirni obliki

Člen 29

Ribiška plovila EU, za katera veljajo zahteve v zvezi z izpolnjevanjem in predložitvijo ribolovnega ladijskega dnevnika in deklaracije o pretovarjanju/iztovarjanju v papirni obliki

1. Brez poseganja v posebne določbe večletnih načrtov kapitan ribiškega plovila EU, katerega skupna dolžina je 10 metrov ali več in za katero ne veljajo zahteve v zvezi z elektronskim izpolnjevanjem in pošiljanjem podatkov iz ribolovnih ladijskih dnevnikov, deklaracij o pretovarjanju in deklaracij o iztovarjanju, izpolni in predloži podatke iz ribolovnega ladijskega dnevnika, deklaracij o pretovarjanju in deklaracij o iztovarjanju iz členov 14, 21 in 23 uredbe o nadzoru v papirni obliki. Deklaracije o pretovarjanju in deklaracije o iztovarjanju lahko v imenu kapitana izpolni in predloži tudi njegov zastopnik.

2. Zahteva v zvezi z izpolnjevanjem in predložitvijo ribolovnega ladijskega dnevnika, deklaracij o pretovarjanju in deklaracij o iztovarjanju v papirni obliki prav tako velja za ribiška plovila EU, katerih skupna dolžina je manjša od 10 metrov, kadar njihova država članica zastave od njih zahteva, da vodijo ribolovni ladijski dnevnik in predložijo deklaracije o pretovarjanju in/ali deklaracije o iztovarjanju v skladu s členom 16(3) in členom 25(3) uredbe o nadzoru.

Člen 30

Vzorci ribolovnih ladijskih dnevnikov, deklaracij o pretovarjanju in deklaracij o iztovarjanju v papirni obliki

1. Kapitani ribiških plovil EU za vsa ribolovna območja, razen podobmočja NAFO 1 ter razdelkov ICES V(a) in XIV, izpolnijo in predložijo ribolovni ladijski dnevnik, deklaracijo o pretovarjanju in deklaracijo o iztovarjanju v papirni obliki v skladu z obrazcem iz Priloge VI. Kapitani ribiških plovil EU, za katera ne velja obveznost elektronskega pošiljanja podatkov iz ribolovnega ladijskega dnevnika, deklaracije o pretovarjanju in deklaracije o iztovarjanju ter ki izvajajo dnevna ribolovna potovanja v enem ribolovnem območju, pa lahko za ribolovne dejavnosti, izvajane izključno v Sredozemlju, uporabijo vzorec iz Priloge VII.

2. Za podobmočje NAFO 1 ter razdelka ICES V(a) in XIV se za ribolovni ladijski dnevnik v papirni obliki uporabi obrazec iz Priloge VIII, za deklaracije o pretovarjanju in deklaracije o iztovarjanju v papirni obliki pa obrazec iz Priloge IX.

3. Ribolovni ladijski dnevnik, deklaracija o pretovarjanju in deklaracija o iztovarjanju v papirni obliki iz prilog VI in VII se vodijo tudi v skladu z odstavkom 1 in členom 31 te uredbe, kadar taka ribiška plovila EU izvajajo ribolovne dejavnosti v vodah tretje države, v vodah, ki jih upravlja regionalna organizacija za upravljanje ribištva, ali v vodah zunaj voda EU, ki jih ne upravlja regionalna organizacija za upravljanje ribištva, razen če tretja država ali pravila zadevne regionalne organizacije za upravljanje ribištva posebej zahtevajo, da se izpolnijo in predložijo drugačen ribolovni ladijski dnevnik, deklaracija o pretovarjanju in deklaracija o iztovarjanju. Če tretja država ne predpiše določenega ribolovnega ladijskega dnevnika, vendar zahteva drugačne podatkovne elemente, kot jih zahteva Evropska unija, se taki podatkovni elementi zabeležijo.

4. Države članice lahko še naprej uporabljajo ribolovne ladijske dnevnike v papirni obliki v skladu z Uredbo (EGS) št. 2807/83 za ribiška plovila EU, za katera ne velja obveznost elektronskega izpolnjevanja in pošiljanja podatkov iz ribolovnega ladijskega dnevnika v skladu s členom 15 uredbe o nadzoru, dokler se ne porabijo zaloge ribolovnih ladijskih dnevnikov v papirni obliki.

Člen 31

Navodila za izpolnjevanje in predložitev ribolovnih ladijskih dnevnikov, deklaracij o pretovarjanju in deklaracij o iztovarjanju v papirni obliki

1. Ribolovni ladijski dnevnik, deklaracija o pretovarjanju in deklaracija o iztovarjanju v papirni obliki se izpolnijo in predložijo v skladu z navodili iz Priloge X.

2. Kadar navodila iz Priloge X določajo, da uporaba pravila ni obvezna, ga lahko država članica zastave določi za obveznega.

3. Vsi vpisi v ribolovni ladijski dnevnik, deklaracijo o pretovarjanju ali deklaracijo o iztovarjanju so berljivi in neizbrisljivi. Noben vpis se ne zbriše ali spremeni. V primeru napake se nepravilni vpis prečrta s črto in napiše se nov, pravilen vpis, ki ga kapitan parafira. Kapitan parafira vsako vrstico.

4. Kapitan ribiškega plovila EU ali pri deklaracijah o pretovarjanju in deklaracijah o iztovarjanju njegov zastopnik s parafiranjem ali podpisom potrdi, da so vpisi v ribolovnem ladijskem dnevniku, deklaraciji o pretovarjanju in deklaraciji o iztovarjanju pravilni.

Člen 32

Roki za predložitev ribolovnega ladijskega dnevnika, deklaracije o pretovarjanju in deklaracije o iztovarjanju v papirni obliki

1. Kadar je ribiško plovilo EU opravilo iztovarjanje v pristanišču ali je opravilo pretovarjanje v pristanišču ali na kraju, ki je blizu obale države članice zastave, njegov kapitan predloži pristojnim organom zadevne države članice izvirnik(-e) ribolovnega ladijskega dnevnika, deklaracije o pretovarjanju in deklaracije o iztovarjanju čim prej in najpozneje 48 ur po končanem pretovarjanju ali iztovarjanju. Izvirnik(-e) deklaracije o pretovarjanju in deklaracije o iztovarjanju lahko v imenu kapitana predloži tudi njegov zastopnik.

2. Kadar se ulov po ribolovnem potovanju ne iztovori, kapitan čim prej in najpozneje 48 ur po vplutju v pristanišče predloži izvirnik(-e) ribolovnega ladijskega dnevnika in deklaracije o pretovarjanju. Izvirnik(-e) take deklaracije o pretovarjanju lahko v imenu kapitana predloži tudi njegov zastopnik.

3. Kadar je ribiško plavilo EU opravilo pretovarjanje v pristanišču ali na kraju, ki je blizu obali, ali je opravilo iztovarjanje v pristanišču države članice, ki ni njegova država članica zastave, predloži pristojnim organom države članice, kjer se pretovarjanje ali iztovarjanje izvede, prvo kopijo(-e) ribolovnega ladijskega dnevnika, deklaracije o pretovarjanju in deklaracije o iztovarjanju čim prej in najpozneje 48 ur po pretovarjanju ali iztovarjanju. Izvirnik(-i) ribolovnega ladijskega dnevnika, deklaracije o pretovarjanju in deklaracije o iztovarjanju se pristojnim organom države članice zastave pošljejo čim prej in najpozneje 48 ur po pretovarjanju ali iztovarjanju.

4. Kadar je ribiško plovilo EU opravilo pretovarjanje v pristanišču ali vodah tretje države ali na odprtem morju ali iztovarjanje v pristanišču tretje države, pristojnim organom države članice zastave pošlje izvirnik(-e) ribolovnega ladijskega dnevnika, deklaracije o pretovarjanju in deklaracije o iztovarjanju čim prej in najpozneje 48 ur po pretovarjanju ali iztovarjanju.

5. Kadar tretja država ali pravila regionalne organizacije za upravljanje ribištva zahtevajo ribolovni ladijski dnevnik, deklaracijo o pretovarjanju ali deklaracijo o iztovarjanju, ki se razlikujejo od tistih iz Priloge VI, kapitan ribiškega plovila EU predloži kopijo tega dokumenta svojim pristojnim organom čim prej in najpozneje 48 ur po pretovarjanju ali iztovarjanju.

Oddelek 2

Posebna pravila za ribolovni ladijski dnevnik v papirni obliki

Člen 33

Izpolnjevanje ribolovnega ladijskega dnevnika v papirni obliki

1. V ribolovni ladijski dnevnik v papirni obliki se vnašajo vse obvezne informacije, tudi če ni ulova:

(a) vsak dan, najpozneje do 24. ure in pred prihodom v pristanišče;

(b) ob inšpekcijskem pregledu na morju;

(c) v primerih, ki so določeni v zakonodaji Skupnosti ali jih je določila država članica zastave.

2. Nova vrstica v ribolovni ladijski dnevnik v papirni obliki se vpiše:

(a) za vsak dan na morju;

(b) za ribolov v novem sektorju ICES ali drugem ribolovnem območju istega dne;

(c) za vpis podatkov o ribolovnem naporu.

3. Na novo stran v ribolovnem ladijskem dnevniku v papirni obliki se vpiše:

(a) kadar se uporabljajo različna orodja ali mreže, pri katerih se velikost mrežnega očesa razlikuje od prej uporabljenega orodja;

(b) za vsak ribolov po pretovarjanju ali vmesnem iztovarjanju;

(c) če je število stolpcev nezadostno;

(d) ob odhodu iz pristanišča, kadar ni bilo iztovarjanja.

4. Ob odhodu iz pristanišča ali po opravljenem pretovarjanju in kadar ulov ostane na krovu, se na novi strani ribolovnega ladijskega dnevnika navedejo količine za vsako vrsto.

5. Kode iz Priloge XI se pod ustreznimi naslovi ribolovnega ladijskega dnevnika v papirni obliki uporabljajo za navajanje uporabljenega ribolovnega orodja.

Oddelek 3

Posebna pravila za deklaracijo o pretovarjanju in deklaracijo o iztovarjanju v papirni obliki

Člen 34

Predaja deklaracije o pretovarjanju v papirni obliki

1. Če poteka pretovarjanje med dvema ribiškima ploviloma EU, po opravljenem pretovarjanju kapitan ribiškega plovila, s katerega je bilo opravljeno pretovarjanje, ali njegov zastopnik preda kopijo deklaracije o pretovarjanju svojega plovila v papirni obliki kapitanu plovila prejemnika ali njegovemu zastopniku. Po opravljenem pretovarjanju kapitan plovila prejemnika ali njegov zastopnik prav tako preda kopijo deklaracije o pretovarjanju svojega plovila v papirni obliki kapitanu plovila, s katerega je potekalo pretovarjanje, ali njegovemu zastopniku.

2. Kopije iz odstavka 1 se predložijo na zahtevo uradnika za namene nadzora in inšpekcijskega pregleda.

Člen 35

Podpis deklaracije o iztovarjanju

Kapitan ali njegov zastopnik pred predložitvijo podpiše vsako stran deklaracije o iztovarjanju.

POGLAVJE II

Ribolovni ladijski dnevnik, deklaracija o iztovarjanju in deklaracija o pretovarjanju v elektronski obliki

Oddelek 1

Izpolnjevanje in pošiljanje podatkov iz ribolovnega ladijskega dnevnika, deklaracije o iztovarjanju in deklaracije o pretovarjanju v elektronski obliki

Člen 36

Zahteva po sistemu za elektronsko beleženje in poročanje na ribiških plovilih EU

1. Brez poseganja v člen 39(4) te uredbe ribiško plovilo EU, ki mora elektronsko izpolnjevati in pošiljati ribolovni ladijski dnevnik, deklaracijo o pretovarjanju in deklaracijo o iztovarjanju v skladu s členi 15, 21 in 24 uredbe o nadzoru, ne sme zapustiti pristanišča, če na krovu nima nameščenega delujočega sistema za elektronsko beleženje in poročanje.

2. To poglavje se ne uporablja za ribiška plovila EU, ki se uporabljajo izključno v ribogojstvu.

Člen 37

Obrazec za prenos podatkov z ribiškega plovila EU pristojnemu organu njegove države zastave

Države članice določijo obliko zapisa, ki se pri ribiških plovilih EU, ki plujejo pod njihovo zastavo, in njihovih pristojnih organih uporablja za izpolnjevanje in pošiljanje podatkov iz ribolovnega ladijskega dnevnika, deklaracije o pretovarjanju in deklaracije o iztovarjanju iz členov 15, 21 in 24 uredbe o nadzoru.

Člen 38

Povratna sporočila

1. Povratna sporočila se pošljejo ribiškim plovilom EU za vsak prenos podatkov iz ribolovnega ladijskega dnevnika ter podatkov o pretovarjanju, predhodnem obveščanju in iztovarjanju. Povratno sporočilo vsebuje potrditev prejema.

2. Kapitan ribiškega plovila EU hrani povratno sporočilo do konca ribolovnega potovanja.

Člen 39

Določbe v primeru tehnične okvare ali nedelovanja sistema za elektronsko beleženje in poročanje

1. Kapitan ribiškega plovila EU ali njegov zastopnik v primeru tehnične okvare ali nedelovanja sistema za elektronsko beleženje in poročanje, nameščenega na krovu ribiškega plovila, od takrat, ko je bila okvara ali nedelovanje ugotovljeno, ali takrat, ko je bil o tem obveščen v skladu s členom 40(1) te uredbe, pošlje podatke iz ribolovnega ladijskega dnevnika, deklaracije o pretovarjanju in deklaracije o iztovarjanju pristojnim organom države članice zastave po ustreznih telekomunikacijskih sredstvih, in sicer vsak dan in najpozneje do 24. ure, tudi če ni ulova. Države članice določijo telekomunikacijska sredstva, ki jih je treba uporabiti, in jih na vedejo na spletni strani iz člena 115 uredbe o nadzoru.

2. V primeru tehnične okvare ali nedelovanja sistema za elektronsko beleženje in poročanje se podatki iz ribolovnega ladijskega dnevnika in deklaracije o pretovarjanju pošljejo tudi:

(a) na zahtevo pristojnega organa države članice zastave;

(b) takoj po koncu zadnje ribolovne operacije ali zadnjega pretovarjanja;

(c) pred vplutjem v pristanišče;

(d) ob inšpekcijskem pregledu na morju;

(e) v primerih, ki so določeni v zakonodaji Skupnosti ali jih je določila država zastave.

V primerih iz točk (a) in (e) se pošljejo tudi podatki iz predhodnega obvestila in deklaracije o iztovarjanju.

3. Pristojni organi države članice zastave podatke iz odstavka 1 takoj po prejemu vnesejo v elektronsko zbirko podatkov.

4. Ribiško plovilo EU po ugotovljeni tehnični okvari ali nedelovanju sistema za elektronsko beleženje in poročanje, nameščenega na krovu plovila, ne sme zapustiti pristanišča, dokler pristojni organi države članice zastave ne ugotovijo popolnega delovanja sistema ali odobrijo odhoda. Država članica zastave takoj obvesti obalno državo članico, kadar je ribiškemu plovilu, ki pluje pod njeno zastavo, dovolila zapustiti pristanišče obalne države članice brez delujočega sistema za elektronsko beleženje in poročanje.

5. Odstranitev sistema za elektronsko beleženje in poročanje zaradi popravila ali zamenjave odobrijo pristojni organi države članice zastave.

Člen 40

Neprejem podatkov

1. Kadar pristojni organi države članice zastave niso prejeli podatkov v skladu s členi 15, 22 in 24 uredbe o nadzoru, o tem čim prej obvestijo kapitana ali upravljavca ribiškega plovila EU ali njunega zastopnika. Če se pri istem ribiškem plovilu EU to zgodi več kot trikrat v koledarskem letu, država članica zastave poskrbi, da se sistem za elektronsko beleženje in poročanje ribiškega plovila temeljito pregleda. Država članica zastave preišče zadevo, da ugotovi razlog za neprejem podatkov, in sprejme ustrezne ukrepe.

2. Kadar pristojni organi države članice zastave niso prejeli podatkov v skladu s členi 15, 22 in 24 uredbe o nadzoru ter je bil zadnji položaj plovila, sporočen prek sistema za spremljanje plovil, v vodah obalne države članice, o tem čim prej obvestijo pristojne organe navedene obalne države članice.

3. Kapitan ali upravljavec ribiškega plovila EU ali njun zastopnik pristojnim organom države članice zastave takoj po prejemu obvestila pošlje vse podatke, ki še niso bili poslani in za katere je bilo prejeto obvestilo v skladu z odstavkom 1.

Člen 41

Onemogočen dostop do podatkov

1. Kadar pristojni organi obalne države članice opazijo ribiško plovilo EU, ki v njihovih vodah pluje pod zastavo druge države članice, in ne morejo dostopati do podatkov iz ribolovnega ladijskega dnevnika ali podatkov o pretovarjanju v skladu s členom 44 te uredbe, zahtevajo, da pristojni organi države članice zastave zagotovijo dostop do teh podatkov.

2. Če dostop iz odstavka 1 ni zagotovljen v štirih urah od zahteve, obalna država članica obvesti državo članico zastave. Država članica zastave takoj po prejemu obvestila pošlje podatke obalni državi članici po kateri koli razpoložljivi elektronski poti.

3. Če obalna država članica ne prejme podatkov iz odstavka 2, kapitan ali upravljavec ribiškega plovila EU ali njun zastopnik na zahtevo in po kateri koli razpoložljivi poti, po možnosti elektronski, pristojnim organom obalne države članice pošlje podatke in kopijo povratnega sporočila iz člena 38 te uredbe. Države članice določijo sredstva, ki jih je treba uporabiti, in jih navedejo na spletni strani iz člena 115 uredbe o nadzoru.

4. Če kapitan ali upravljavec ribiškega plovila EU ali njun zastopnik pristojnim organom obalne države članice ne more zagotoviti kopije povratnega sporočila iz člena 38 te uredbe, se ribolovne dejavnosti zadevnega ribiškega plovila v vodah obalne države članice prepovejo, dokler kapitan ali upravljavec ribiškega plovila ali njegov zastopnik navedenim organom ne zagotovi kopije povratnega sporočila ali informacij iz člena 14(1) uredbe o nadzoru.

Člen 42

Podatki o delovanju sistema za elektronsko beleženje in poročanje

1. Države članice vodijo zbirke podatkov o delovanju svojega sistema za elektronsko beleženje in poročanje. Te zbirke podatkov vsebujejo najmanj naslednje informacije in omogočajo njihovo samodejno generiranje:

(a) seznam ribiških plovil, ki so imele tehnično okvaro ali nedelujoč sistem za elektronsko beleženje in poročanje;

(b) število plovil, ki niso dnevno pošiljala podatkov iz elektronskega ribolovnega ladijskega dnevnika, in povprečno število prejetih prenosov podatkov iz elektronskega ribolovnega ladijskega dnevnika na ribolovno plovilo, razčlenjeno glede na državo članico zastave;

(c) število prejetih prenosov podatkov iz deklaracij o pretovarjanju, deklaracij o iztovarjanju, deklaracij o prevzemu in obvestil o prodaji, razčlenjenih glede na državo članico zastave.

2. Povzetki informacij, dobljenih v skladu z odstavkom 1, se Komisiji pošljejo na njeno zahtevo. Te informacije se lahko objavijo tudi na varnem spletnem mestu v obliki in časovnih presledkih, ki jih določi Komisija po posvetovanju z državami članicami.

Člen 43

Oblika zapisa za izmenjavo informacij med državami članicami

1. Države članice si izmenjujejo informacije iz tega oddelka v obliki zapisa iz Priloge XII, iz katerega izhaja razširljivi označevalni jezik (XML). Standard XML, ki se uporablja za vse elektronske izmenjave podatkov med državami članicami ter med državami članicami, Komisijo in organom, ki ga ta imenuje, določi Komisija po posvetovanju z državami članicami.

2. Spremembe oblike zapisa iz odstavka 1 se jasno opredelijo in označijo z datumom posodobitve. Take spremembe ne začnejo veljati prej kot šest mesecev po njihovi določitvi.

3. Kadar država članica prejme elektronske informacije od druge države članice, zagotovi, da se pristojnim organom zadevne države članice pošlje povratno sporočilo. Povratno sporočilo vsebuje potrditev prejema.

4. Podatkovni elementi iz Priloge XII, ki jih morajo kapitani zabeležiti v svoj ribolovni ladijski dnevnik v skladu s pravili EU, so prav tako obvezni v izmenjavah med državami članicami.

Člen 44

Dostop do podatkov

1. Država članica zastave obalni državi članici v dejanskem času zagotovi elektronsko izmenjavo informacij iz člena 111(1) uredbe o nadzoru v zvezi s podatki iz ribolovnih ladijskih dnevnikov, predhodnih obvestil, deklaracij o pretovarjanju in deklaracij o iztovarjanju njenih ribiških plovil med izvajanjem ribolovnih operacij v vodah pod suverenostjo ali pristojnostjo obalne države članice ali pri vplutju v pristanišče obalne države članice.

2. Brez poseganja v odstavek 1 lahko država članica zastave na zahtevo v dejanskem času zagotovi elektronsko izmenjavo informacij iz člena 111(1) uredbe o nadzoru v zvezi s podatki iz ribolovnega ladijskega dnevnika in deklaracije o pretovarjanju svojih ribiških plovil državi članici, ki v skladu s členom 80 uredbe o nadzoru izvaja inšpekcijske preglede ribiških plovil druge države članice v vodah EU, ki so zunaj voda države članice, ki je izrazila zahtevo, v mednarodnih vodah ali vodah tretjih držav.

3. Država članica zastave podatke iz odstavkov 1 in 2 za preteklih dvanajst mesecev predloži na zahtevo.

4. Podatki iz odstavka 1 zajemajo najmanj podatke od zadnjega izplutja iz pristanišča do konca iztovarjanja. Podatki iz odstavka 2 zajemajo najmanj podatke od zadnjega izplutja iz pristanišča do datuma zahtevka. Podatki iz odstavkov 1 in 2 o ribolovnih potovanjih za preteklih 12 mesecev so na voljo na zahtevo.

5. Kapitan ribiškega plovila EU ima vedno zagotovljen varen dostop do lastnih podatkov iz elektronskega ribolovnega ladijskega dnevnika ter deklaracij o pretovarjanju in deklaracij o iztovarjanju, shranjenih v zbirki podatkov države članice zastave.

6. Obalna država članica odobri spletni dostop do svoje zbirke podatkov iz ribolovnih ladijskih dnevnikov ter podatkov iz deklaracij o pretovarjanju, predhodnih obvestil in deklaracij o iztovarjanju ribiškemu patruljnemu plovilu druge države članice prek centra za spremljanje ribištva zadevne države članice zastave na podlagi načrta skupne uporabe ali ostalih dogovorjenih skupnih inšpekcijskih dejavnosti.

Člen 45

Izmenjava podatkov med državami članicami

1. Dostop do podatkov iz člena 44 te uredbe prek varne internetne povezave je vedno na voljo.

2. Države članice si izmenjujejo ustrezne tehnične informacije za zagotovitev vzajemnega dostopa in izmenjave podatkov iz elektronskih ribolovnih ladijskih dnevnikov, deklaracij o pretovarjanju in deklaracij o iztovarjanju.

3. Države članice:

(a) zagotovijo, da se podatki, ki jih prejmejo v skladu s tem poglavjem, zabeležijo v računalniško berljivi obliki in varno shranijo v računalniško podprtih zbirkah podatkov za obdobje najmanj treh let;

(b) sprejmejo potrebne ukrepe za zagotovitev, da se uporabijo samo za uradne namene, in

(c) sprejmejo vse potrebne tehnične ukrepe, da te podatke zavarujejo pred naključnim ali nezakonitim uničenjem, naključno izgubo, poškodovanjem, širjenjem ali nepooblaščenim pregledovanjem.

Člen 46

Enotni organ

1. V vsaki državi članici je enotni organ iz člena 5(5) uredbe o nadzoru odgovoren za prenos, prejem, upravljanje in obdelavo vseh podatkov iz tega poglavja.

2. Države članice si izmenjujejo kontaktne podatke organov iz odstavka 1 in o tem obvestijo Komisijo ter organ, ki ga ta imenuje, v treh mesecih po začetku veljavnosti te uredbe.

3. Vse spremembe informacij iz odstavkov 1 in 2 se pred začetkom njihove veljavnosti sporočijo Komisiji, organu, ki ga ta imenuje, in drugim državam članicam.

Oddelek 2

Posebna pravila za ribolovni ladijski dnevnik v elektronski obliki

Člen 47

Pogostost prenosa podatkov

1. Na morju kapitan ribiškega plovila EU sporoči informacije iz elektronskega ribolovnega ladijskega dnevnika pristojnim organom države članice zastave najmanj enkrat na dan, vendar najpozneje do 24. ure, tudi če ni ulova. Podatke sporoči tudi v naslednjih primerih:

(a) na zahtevo pristojnega organa države članice zastave;

(b) takoj po koncu zadnje ribolovne operacije;

(c) pred vplutjem v pristanišče;

(d) ob inšpekcijskem pregledu na morju;

(e) v primerih, ki so določeni v zakonodaji EU ali jih je določila država zastave.

Če se je zadnja ribolovna operacija izvedla največ eno uro pred vplutjem v pristanišče, se lahko informacije iz točk (b) in (c) pošljejo v enem sporočilu.

2. Kapitan lahko sporoči popravke elektronskega ribolovnega ladijskega dnevnika in deklaracije o pretovarjanju do zadnjega sporočanja iz odstavka 1(c). Popravki so jasno razvidni. Vse izvirne podatke iz elektronskega ribolovnega ladijskega dnevnika in njihove popravke shranijo pristojni organi države članice zastave.

3. Kapitan med vsako odsotnostjo iz pristanišča in do predložitve deklaracije o iztovarjanju na krovu ribiškega plovila hrani kopijo informacij iz odstavka 1.

4. Kadar je ribiško plovilo EU v pristanišču, na krovu nima ribiških proizvodov in je kapitan predložil deklaracijo o iztovarjanju za vse ribolovne operacije na zadnjem ribolovnem potovanju, se lahko sporočanje iz odstavka 1 tega člena začasno odloži, o čemer se prej uradno obvesti center za spremljanje ribištva države članice zastave. Sporočanje se znova začne izvajati, ko ribiško plovilo EU zapusti pristanišče. Predhodno uradno obvestilo se ne zahteva za ribiška plovila EU, ki so opremljena s sistemom za spremljanje plovil in podatke sporočajo po njem.

POGLAVJE III

Skupna pravila za ribolovne ladijske dnevnike, deklaracije o pretovarjanju in deklaracije o iztovarjanju v papirni ali elektronski obliki

Oddelek 1

Skupna pravila za določitev žive teže

Člen 48

Opredelitev pojmov

V tem poglavju se uporabljajo naslednje opredelitve pojmov:

1. „predstavitev“ pomeni obliko, v katero je riba predelana na krovu ribiškega plovila in pred iztovarjanjem, kot je opisano v Prilogi I;

2. „skupna predstavitev“ pomeni predstavitev, ki je sestavljena iz dveh ali več delov iste ribe.

Člen 49

Pretvorbeni količniki

1. Za izpolnjevanje in predložitev ribolovnih ladijskih dnevnikov iz členov 14 in 15 uredbe o nadzoru, se za preračunavanje teže shranjenih ali predelanih rib v živo težo rib uporabljajo pretvorbeni količniki EU iz prilog XIII, XIV in XV. Uporabljajo se za ribiške proizvode na krovu ali za tiste, ki so jih pretovorila ali iztovorila ribiška plovila EU.

2. Kadar so regionalne organizacije za upravljanje ribištva, katerih pogodbenica je Evropska unija ali v katerih Evropska unija sodeluje kot nepogodbenica, za svoje območje upravljanja, ali tretja država, s katero ima Evropska unija sklenjen sporazum za ribolov, za vode, ki spadajo pod njeno suverenost in pristojnost, že določile pretvorbene količnike, se z odstopanjem od odstavka 1 uporabljajo navedeni količniki.

3. Kadar za določeno vrsto ali predstavitev ni pretvorbenih količnikov iz odstavkov 1 in 2, se uporabljajo pretvorbeni količniki države članice zastave.

4. Brez poseganja v odstavek 2 pristojni organi držav članic pri izračunu žive teže pretovorjenega in iztovorjenega ulova za spremljanje izkoriščenosti kvot uporabijo pretvorbene količnike EU iz odstavka 1.

Člen 50

Računska metoda

1. Živa teža rib se dobi tako, da se teža predelanih rib pomnoži s pretvorbenimi količniki iz člena 49 te uredbe za posamezno vrsto in predstavitev.

2. Pri skupni predstavitvi se uporabi samo en pretvorbeni količnik, ki ustreza enemu delu skupne predstavitve ribe.

Oddelek 2

Skupna pravila za izpolnjevanje in predložitev ribolovnega ladijskega dnevnika

Člen 51

Splošna pravila za ribolovne ladijske dnevnike

1. Dopustno odstopanje iz člena 14(3) uredbe o nadzoru za oceno količin v kilogramih žive teže posamezne vrste, obdržane na krovu, se izrazi kot delež podatkov iz ribolovnega ladijskega dnevnika.

2. Za ulove, ki se iztovorijo nerazvrščeni, se lahko dopustno odstopanje izračuna na podlagi enega ali več reprezentativnih vzorcev za skupne količine na krovu.

3. Za namene uporabe člena 14 uredbe o nadzoru se vrste, ulovljene za živo vabo, štejejo za vrste, ki so bile ulovljene in se hranijo na krovu.

4. Kapitan ribiškega plovila EU, ki prečka območje napora, za katero ima dovoljenje za ribolov, beleži in poroča informacije iz člena 14(5) uredbe o nadzoru, kot je ustrezno, tudi če v tem območju ne izvaja nobenih ribolovnih dejavnosti.

Oddelek 3

Skupna pravila za izpolnjevanje in predložitev deklaracij o pretovarjanju/iztovarjanju

Člen 52

Dopustno odstopanje v deklaraciji o pretovarjanju

Dopustno odstopanje iz člena 21(3) uredbe o nadzoru za oceno količin v kilogramih žive teže posamezne pretovorjene ali prejete vrste se izrazi kot delež podatkov iz deklaracije o pretovarjanju.

Člen 53

Razlika v pretovorjenih ulovih

Kadar obstaja razlika med količino ulova, ki je bil pretovorjen iz pretovornega plovila, in količino, ki jo je na krov sprejelo plovilo prejemnik, se šteje, da je bila pretovorjena višja količina. Države članice zagotovijo, da se naknadno določi dejanska teža ribiških proizvodov, ki so bili pretovorjeni med pretovornim plovilom in plovilom prejemnikom.

Člen 54

Končanje postopka iztovarjanja

Kadar se ribiški proizvodi v skladu s členom 61 uredbe o nadzoru odpeljejo s kraja iztovarjanja pred tehtanjem, se za uporabo člena 23(3) in člena 24(1) uredbe o nadzoru šteje, da je postopek iztovarjanja končan, ko so ribiški proizvodi stehtani.

Člen 55

Ribolovne operacije, ki vključujejo dve ali več ribiških plovil EU

Brez poseganja v posebna pravila za ribolovne operacije, ki vključujejo dve ali več ribiških plovil EU:

— iz različnih držav članic ali

— iz iste države članice, vendar se ulovi iztovorijo v državah članicah, pod katerih zastavo ne plujejo,

se iztovorjeni ulov pripiše ribiškemu plovilu EU, ki je iztovorilo ribiške proizvode.

POGLAVJE IV

Načrti vzorčenja in zbiranje podatkov o ribiških plovilih EU, za katera ne veljajo zahteve v zvezi z ribolovnim ladijskim dnevnikom in deklaracijo o iztovarjanju

Člen 56

Oblikovanje načrtov vzorčenja

Načrte vzorčenja iz člena 16(2) in člena 25(2) uredbe o nadzoru za spremljanje ribiških plovil EU, za katera ne veljajo zahteve v zvezi z ribolovnim ladijskim dnevnikom in deklaracijo o iztovarjanju, oblikujejo države članice v skladu s tem poglavjem, da določijo iztovarjanje staleža ali skupine staležev, ki jih odvzamejo taka ribiška plovila, in po potrebi njihov ribolovni napor. Ti podatki se uporabijo za evidentiranje ulova in po potrebi ribolovnega napora iz člena 33 uredbe o nadzoru.

Člen 57

Metodologija vzorčenja

1. Načrti vzorčenja iz člena 56 te uredbe se sestavijo v skladu s Prilogo XVI.

2. Velikost vzorca za inšpekcijski pregled se določi na podlagi tveganja, kot sledi:

(a) „zelo nizko“ tveganje: 3 % vzorca;

(b) „nizko“ tveganje: 5 % vzorca;

(c) „zmerno“ tveganje: 10 % vzorca;

(d) „visoko“ tveganje: 15 % vzorca;

(e) „zelo visoko“ tveganje: 20 % vzorca.

3. Ulov, ki ga sektor ladjevja opravi v enem dnevu, se za posamezen stalež oceni s pomnožitvijo skupnega števila aktivnih ribiških plovil EU ustreznega sektorja ladjevja s povprečnim dnevnim ulovom na stalež na ribiško plovilo EU na podlagi ulovov vzorca ribiških plovil EU, pri katerih je bil izveden inšpekcijski pregled.

4. Za države članice, ki za vsa svoja ribiška plovila, za katera ne veljajo zahteve v zvezi z ribolovnim ladijskim dnevnikom in iztovarjanjem, vsaj enkrat mesečno sistematično zbirajo podatke:

(a) o vseh iztovarjanjih ulova vseh vrst v kilogramih, vključno z ničelnim iztovarjanjem;

(b) o statističnih območjih, na katerih je bil ulov opravljen; se šteje, da so izpolnile zahtevo po načrtu vzorčenja iz člena 56 te uredbe.

POGLAVJE V

Nadzor ribolovnega napora

Člen 58

Poročilo o ribolovnem naporu

1. Poročilo o ribolovnem naporu iz člena 28 uredbe o nadzoru se pošlje v skladu s Prilogo XVII.

2. Kadar kapitan ribiškega plovila EU pošlje sporočilo pristojnim organom po radiu v skladu s členom 28(1) uredbe o nadzoru, prenos poteka prek ene od radijskih postaj, ki jih določijo države članice in jih navedejo na spletnem mestu iz člena 115 uredbe o nadzoru.

POGLAVJE VI

Korektivni ukrepi

Člen 59

Splošna načela

Da bi imele koristi od korektivnih ukrepov iz člena 37 uredbe o nadzoru, države članice čim prej obvestijo Komisijo, vsekakor pa najpozneje en mesec po datumu objave prepovedi ribolova v Uradnem listu v skladu s členom 36 uredbe o nadzoru, o obsegu škode, ki so jo utrpele.

Člen 60

Dodelitev razpoložljivih ribolovnih možnosti

1. Kadar škoda ni bila v celoti ali delno odpravljena v skladu s členom 20(5) Uredbe (ES) št. 2371/2002, Komisija čim prej po prejemu informacij iz člena 59 te uredbe sprejme potrebne ukrepe za odpravo povzročene škode.

2. V ukrepu iz odstavka 1 se navedejo:

(a) katere države članice so utrpele škodo („oškodovane države članice“) in višina škode (zmanjšana za izmenjave kvot);

(b) po potrebi katere države članice so presegle svoje ribolovne možnosti („države članice s presežki“) in količina presežka ribolovnih možnosti (zmanjšana za morebitne izmenjave v skladu s členom 20(5) Uredbe (ES) št. 2371/2002);

(c) po potrebi odbitki ribolovnih možnosti držav članic s presežki glede na presežene ribolovne možnosti;

(d) po potrebi povečanja ribolovnih možnosti oškodovanih držav članic glede na utrpelo škodo;

(e) po potrebi datum ali datumi, ko odbitki ali povečanja začnejo veljati;

(f) po potrebi ostali potrebni ukrepi za odpravo nastale škode.

POGLAVJE VII

Moč motorja

Člen 61

Potrjevanje pogonske moči motorja

1. Potrjevanje največje trajne moči novega pogonskega motorja, nadomestnega pogonskega motorja in tehnično spremenjenega pogonskega motorja, kot je določeno v členu 40(1) in (2) uredbe o nadzoru, se izvede v skladu z Uredbo Sveta (EGS) št. 2930/86 (26).

2. Pogonski motor se šteje za tehnično spremenjenega, kot je določeno v odstavku 1, če je bil kateri koli od njegovih glavnih delov, med drugim oprema za vbrizgavanje, ventili, turbopuhalo, bati, podložne ploščice valja, pomikalniki in glave valja, spremenjen ali zamenjan z novim delom z drugimi tehničnimi specifikacijami, zaradi česar se spremeni moč motorja, ali če so bile spremenjene nastavitve motorja, kot so nastavitve vbrizgavanja, konfiguracija turbopuhala ali krmiljenje ventilov. Narava tehnične spremembe je podrobno razložena v potrdilu iz odstavka 1.

3. Imetnik dovoljenja za gospodarski ribolov pred namestitvijo novega pogonskega motorja ali zamenjavo ali tehnično spremembo obstoječega pogonskega motorja obvesti pristojne organe.

4. Ta člen se za ribiška plovila, za katera velja ureditev ribolovnega napora, uporablja od 1. januarja 2012. Za druga ribiška plovila se uporablja od 1. januarja 2013. Po začetku veljavnosti te uredbe se uporablja samo za ribiška plovila z nameščenim novim pogonskim motorjem ali tista z zamenjanim ali tehnično spremenjenim pogonskim motorjem.

Člen 62

Preverjanje in načrt vzorčenja

1. Za preverjanje moči motorja v skladu s členom 41 uredbe o nadzoru države članice oblikujejo načrt vzorčenja za opredelitev tistih ribiških plovil ali skupin ribiških plovil v svojem ladjevju, pri katerih obstaja tveganje za nepopolno prijavo pogonske moči motorja. Načrt vzorčenja temelji najmanj na naslednjih merilih visokega tveganja:

(a) ribiška plovila, ki izvajajo ribolov, za katerega velja ureditev ribolovnega napora, zlasti tista ribiška plovila, ki jim je bil dodeljen posamezen napor v kW * število dni;

(b) ribiška plovila, za katera veljajo omejitve moči plovil, ki izhajajo iz nacionalne zakonodaje ali zakonodaje Evropske unije;

(c) ribiška plovila, za katera je razmerje med močjo plovila (kW) in tonažo plovila (GT) za 50 % nižje od povprečnega razmerja za isto vrsto ribiškega plovila in orodja ter ciljno vrsto. Zaradi analize lahko države članice razdelijo ladjevje v skladu z enim ali več naslednjimi merili: (i) razčlenjenost ladjevja ali enote upravljanja, opredeljene v nacionalni zakonodaji; (ii) kategorije dolžin; (iii) kategorije tonaže; (iv) uporabljena orodja; (v) ciljne vrste.

2. Države članice lahko upoštevajo dodatna merila tveganja na podlagi lastne ocene.

3. Države članice pripravijo seznam ribiških plovil, ki izpolnjujejo eno ali več meril tveganja iz odstavka 1 in po potrebi meril tveganja iz odstavka 2.

4. Za vsako skupino ribiških plovil, ki ustrezajo merilu tveganja iz odstavkov 1 in 2, države članice izberejo naključni vzorec ribiških plovil. Velikost vzorca je enaka kvadratnemu korenu, zaokroženemu na najbližje celo število ribiških plovil v zadevni skupini.

5. Za vsako ribiško plovilo, vključeno v naključni vzorec, države članice preverijo vse tehnične dokumente iz člena 41(1) uredbe o nadzoru, ki jih hranijo. Poleg drugih dokumentov iz člena 41(1)(g) uredbe o nadzoru države članice posebno pozornost namenijo kataloškim specifikacijam proizvajalca motorja, če so na voljo.

6. Ta člen se uporablja od 1. januarja 2012. Pri fizičnih pregledih iz člena 41(2) uredbe o nadzoru imajo prednost plovila z vlečnimi mrežami, ki opravljajo ribolov, za katerega velja ureditev ribolovnega napora.

Člen 63

Fizični pregled

1. Kadar se na krovu ribiškega plovila opravljajo meritve pogonske moči v okviru fizičnega pregleda pogonske moči motorja v skladu s členom 41(2) uredbe o nadzoru, se pogonska moč motorja lahko izmeri na najdostopnejši točki med propelerjem in motorjem.

2. Če se moč pogonskega motorja izmeri za redukcijsko sklopko, se uporabi ustrezen popravek meritve za izračun pogonske moči motorja na izhodni prirobnici motorja v skladu z opredelitvijo iz člena 5(1) Uredbe (EGS) št. 2930/86. Pri tem popravku se upoštevajo izgube moči, ki izhajajo iz reduktorja na podlagi uradnih tehničnih podatkov proizvajalca reduktorja.

POGLAVJE VIII

Nadzor rekreacijskega ribolova

Člen 64

Oblikovanje načrtov vzorčenja

1. Brez poseganja v uporabo podatkov iz odstavka 5, načrti vzorčenja, ki jih oblikujejo države članice v skladu s členom 55(3) uredbe o nadzoru za spremljanje ulova staležev, za katere veljajo načrti obnovitve, ki ga izvajajo plovila pri rekreacijskem ribolovu, določajo dvoletno zbiranje podatkov.

2. Metode, uporabljene v načrtih vzorčenja, se jasno določijo in so čim bolj:

(a) nespremenljive s časom;

(b) standardizirane znotraj regij;

(c) v skladu s standardi kakovosti, ki so jih določili ustrezni mednarodni znanstveni organi in, kadar je to primerno, ustrezne regionalne organizacije za upravljanje ribištva, v katerih ima Evropska unija status pogodbenice ali opazovalke.

3. Načrt vzorčenja vključuje osnutek vzorčenja za oceno ulova staležev, za katere veljajo načrti obnovitve, uporabljenega orodja in geografskega območja zadevnega načrta obnovitve, na katerem je bil ta ulov opravljen.

4. Države članice sistematično ocenijo pravilnost in točnost zbranih podatkov.

5. Za namene načrtov vzorčenja iz odstavka 1 lahko države članice uporabijo podatke, zbrane v skladu z večletnim programom Skupnosti iz Uredbe Sveta (ES) št. 199/2008 (27), kolikor so ti podatki na voljo.

6. Ta določba se ne uporablja, če je država članica prepovedala rekreacijski ribolov staležev, za katere velja načrt obnovitve.

Člen 65

Uradno obvestilo in ocena načrtov vzorčenja

1. Države članice uradno obvestijo Komisijo o svojih načrtih vzorčenja dvanajst mesecev po začetku veljavnosti načrta obnovitve. Za načrte obnovitve, ki že veljajo ob začetku veljavnosti te uredbe, se pošlje uradno obvestilo o načrtu vzorčenja v dvanajstih mesecih po začetku veljavnosti te uredbe. Spremembe načrta vzorčenja se sporočijo, preden začnejo veljati.

2. Poleg ocene iz člena 55(4) uredbe o nadzoru Znanstveni, tehnični in gospodarski odbor za ribištvo oceni tudi:

(a) skladnost priglašenih načrtov vzorčenja z merili in zahtevami iz člena 64(2) in (3) te uredbe, in sicer po obvestilu iz odstavka 1 in potem vsakih pet let;

(b) skladnost morebitnih sprememb načrta vzorčenja iz odstavka 1 z merili in zahtevami iz člena 64(2) in (3) te uredbe.

3. Znanstveni, tehnični in gospodarski odbor za ribištvo po potrebi poda priporočila za izboljšanje načrta vzorčenja.

NASLOV IV

NADZOR TRŽENJA

POGLAVJE I

Sledljivost

Člen 66

Opredelitev pojmov

V tem poglavju se uporablja naslednja opredelitev pojmov:

„Ribiški proizvodi in proizvodi iz ribogojstva“ so vsi proizvodi iz poglavja 03 ter tarifnih številk 1604 in 1605 kombinirane nomenklature, določene v skladu z Uredbo Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (28).

Člen 67

Podatki o pošiljkah

1. Upravljavci zagotovijo podatke o ribiških proizvodih in proizvodih iz ribogojstva iz člena 58(5) uredbe o nadzoru, ko se ribiški proizvodi in proizvodi iz ribogojstva dajo v pošiljke, najpozneje pa ob prvi prodaji.

2. Poleg odstavka 1 upravljavci posodobijo ustrezne podatke iz člena 58(5) uredbe o nadzoru, ki izhajajo iz združevanja ali ločevanja pošiljk z ribiškimi proizvodi in proizvodi iz ribogojstva po prvi prodaji, ko so ti podatki na voljo.

3. Če se zaradi združevanja ali ločevanja pošiljk po prvi prodaji ribiški proizvodi in proizvodi iz ribogojstva z več ribških plovil ali ribogojnih obratov pomešajo, lahko upravljavci izvor vsake pošiljke določijo vsaj na podlagi njene identifikacijske številke iz člena 58(5)(a) uredbe o nadzoru in omogočijo njeno sledenje do faze ulova ali nabiranja v skladu s členom 58(3) uredbe o nadzoru.

4. S sistemi in postopki iz člena 58(4) uredbe o nadzoru lahko upravljavci prepoznajo neposrednega dobavitelja ali dobavitelje in, razen če so končni potrošniki, neposrednega kupca ali kupce ribiških proizvodov in proizvodov iz ribogojstva.

5. Informacije o ribiških proizvodih in proizvodih iz ribogojstva iz člena 58(5) uredbe o nadzoru se navedejo na oznakah ali embalaži pošiljke ali v trgovinskem dokumentu, priloženem pošiljki. Na pošiljko se lahko pritrdijo s sredstvom za identifikacijo, kot je koda, črtna koda, elektronski čip ali podobna naprava oziroma sistem označevanja. Podatki ostanejo na pošiljki na vseh stopnjah proizvodnje, predelave in distribucije, tako da imajo pristojni organi držav članic vedno dostop do njih.

6. Upravljavci informacije o ribiških proizvodih in proizvodih iz ribogojstva iz člena 58(5) uredbe o nadzoru pritrdijo s sredstvom za identifikacijo, kot je koda, črtna koda, elektronski čip ali podobna naprava oziroma sistem označevanja:

(a) od 1. januarja 2013 za ribolov, za katerega velja večletni načrt;

(b) od 1. januarja 2015 za druge ribiške proizvode in proizvode iz ribogojstva.

7. Če se podatki iz člena 58(5) uredbe o nadzoru zagotovijo s trgovinskim dokumentom, priloženim pošiljki, se na ustrezno pošiljko pritrdi vsaj identifikacijska številka.

8. Države članice sodelujejo med seboj, da bi zagotovile, da so podatki, pritrjeni na pošiljki in/ali priloženi pošiljki, dostopni pristojnim organom druge države članice, ki ni država, v kateri so bili ribiški proizvodi ali proizvodi iz ribogojstva dani v pošiljko, zlasti če so podatki na pošiljko pritrjeni s sredstvom za identifikacijo, kot je koda, črtna koda, elektronski čip ali podobna naprava. Upravljavci, ki uporabljajo taka sredstva, zagotovijo, da so razvita na podlagi mednarodno priznanih standardov in specifikacij.

9. Podatki o datumu ulovov iz člena 58(5)(d) uredbe o nadzoru lahko vključujejo več koledarskih dni ali časovno obdobje, ki ustreza več datumom ulovov.

10. Podatki o dobaviteljih iz člena 58(5)(f) uredbe o nadzoru se nanašajo na neposrednega dobavitelja ali dobavitelje upravljavca iz odstavka 4 tega člena. Ti podatki se lahko po potrebi zagotovijo z identifikacijsko oznako iz oddelka I Priloge II k Uredbi (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (29).

11. Podatki iz točk (a) do (f) člena 58(5) uredbe o nadzoru se ne uporabljajo za:

(a) uvožene ribiške proizvode in proizvode iz ribogojstva, ki so v skladu s členom 12(5) Uredbe Sveta (ES) št. 1005/2008 (30) izključeni s področja uporabe potrdila o ulovu;

(b) ribiške proizvode in proizvode iz ribogojstva, ulovljene ali vzgojene v sladki vodi, in

(c) okrasne ribe, rake in mehkužce.

12. Podatki iz točk (a) do (h) člena 58(5) uredbe o nadzoru se ne uporabljajo za ribiške proizvode in proizvode iz ribogojstva s tarifnima številkama 1604 in 1605 kombinirane nomenklature.

13. Za namene člena 58 uredbe o nadzoru podatki o ustreznem geografskem območju zajemajo:

(a) ustrezno geografsko območje, kot je opredeljeno v členu 4(30) uredbe o nadzoru, za ulove staležev ali skupin staležev, za katere v zakonodaji EU velja kvota in/ali najmanjša velikost, ali

(b) lovno območje v skladu s členom 5 Uredbe Komisije (ES) št. 2065/2001 (31) za druge staleže ali skupine staležev.

14. Vrednost majhnih količin ribiških proizvodov in proizvodov iz ribogojstva iz člena 58(8) uredbe o nadzoru se uporablja za neposredno prodajo ribiškega plovila na koledarski dan in končnega potrošnika.

Člen 68

Informacije za potrošnika

1. Države članice zagotovijo, da so podatki iz člena 58(6) uredbe o nadzoru o trgovski oznaki, znanstvenem imenu vrste, lovnem območju iz člena 5 Uredbe (ES) št. 2065/2001 in proizvodni metodi navedeni na oznaki ali ustrezni označbi ribiških proizvodov in proizvodov iz ribogojstva, namenjenih prodaji na drobno, vključno z uvoženimi proizvodi.

2. Z odstopanjem od odstavka 1 se lahko znanstveno ime vrste potrošnikom na stopnji prodaje na drobno sporoči prek komercialnega obveščanja, kot so oglasne deske ali plakati.

3. Če so bili ribiški proizvodi ali proizvodi iz ribogojstva predhodno zamrznjeni, se oznaki ali ustrezni označbi iz odstavka 1 doda tudi navedba „odmrznjeno“. Če take navedbe na stopnji prodaje na drobno ni, to pomeni, da ribiški proizvodi in proizvodi iz ribogojstva niso bili predhodno zamrznjeni in nato odmrznjeni.

4. Z odstopanjem od odstavka 3 navedba „odmrznjeno“ ni nujna na:

(a) ribiških proizvodih in proizvodih iz ribogojstva, ki so bili predhodno zamrznjeni zaradi zagotavljanja zdravstvene varnosti v skladu z oddelkom VIII Priloge III k Uredbi (ES) št. 853/2004, in

(b) ribiških proizvodih in proizvodih iz ribogojstva, ki so bili odmrznjeni pred prekajevanjem, soljenjem, kuhanjem, vlaganjem, sušenjem ali kombinacijo teh postopkov.

5. Ta člen se ne uporablja za ribiške proizvode in proizvode iz ribogojstva s tarifnima številkama 1604 in 1605 kombinirane nomenklature.

6. Ribiški proizvodi in proizvodi iz ribogojstva ter pakiranja, označeni ali etiketirani pred začetkom veljavnosti tega člena, ki niso v skladu s členom 58(5)(g) glede znanstvenega imena in (h) uredbe o nadzoru ter z odstavki 1, 2 in 3 tega člena, se lahko tržijo do porabe takih zalog.

POGLAVJE II

Tehtanje ribiških proizvodov

Oddelek 1

Splošna pravila za tehtanje

Člen 69

Področje uporabe

Brez poseganja v člene 78 do 89 te uredbe se določbe iz tega poglavja uporabljajo za iztovarjanja z ribiških plovil EU v državi članici in pretovarjanja, v katerih so udeležena ribiška plovila EU, v pristaniščih ali na mestih blizu obale države članice ter za tehtanje ribiških proizvodov na krovu ribiških plovil EU v vodah EU.

Člen 70

Evidence o tehtanju

1. Registrirani kupci, registrirane dražbe ali drugi organi ali osebe, ki so odgovorni za prvo dajanje v promet ali skladiščenje pred prvim dajanjem v promet ribiških proizvodov, ali po potrebi kapitan ribiškega plovila EU beležijo tehtanje, izvedeno v skladu s členoma 60 in 61 uredbe o nadzoru, z vpisom podatkov o:

(a) tričrkovni kodi FAO tehtane vrste;

(b) rezultatu tehtanja za vsako količino vsake vrste v kilogramih teže proizvoda;

(c) zunanji identifikacijski številki in imenu ribiškega plovila, s katerega izhaja stehtana količina;

(d) predstavitvi stehtanih ribiških proizvodov;

(e) datumu tehtanja (LLLL-MM-DD).

2. Registrirani kupci, registrirane dražbe ali drugi organi ali osebe, ki so odgovorni za prvo dajanje v promet ali skladiščenje pred prvim dajanjem v promet ribiških proizvodov, ali po potrebi kapitan ribiškega plovila EU tri leta hranijo evidenco iz odstavka 1.

Člen 71

Čas tehtanja

1. Kadar se ribiški proizvodi pretovorijo med ribiškimi plovili EU in prvo iztovarjanje pretovorjenih ribiških proizvodov poteka v pristanišču zunaj Evropske unije, se ribiški proizvodi stehtajo, preden se odpeljejo iz pristanišča ali kraja pretovarjanja.

2. Če se ribiški proizvodi v skladu s členom 60(3) uredbe o nadzoru stehtajo na krovu ribiškega plovila EU, po iztovarjanju pa še enkrat na kopnem, se za namen člena 60(5) uredbe o nadzoru uporabi rezultat, dobljen pri tehtanju na kopnem.

3. Brez poseganja v posebne določbe za ribiška plovila EU, za katera ne veljajo zahteve v zvezi z elektronskim izpolnjevanjem in pošiljanjem podatkov iz ribolovnega ladijskega dnevnika iz člena 15 uredbe o nadzoru, lahko država članica zahteva, da kapitan pred tehtanjem predloži kopijo lista ribolovnega ladijskega dnevnika pristojnim organom države članice iztovarjanja.

Člen 72

Sistemi tehtanja

1. Pristojni organi države članice v skladu z nacionalnimi sistemi umerijo in zapečatijo vse sisteme za tehtanje.

2. Fizična ali pravna oseba, odgovorna za sistem tehtanja, vodi evidenco o umerjanju.

3. Kadar se za tehtanje uporabi sistem s tekočim trakom, je na vidno mesto pritrjen števec, ki beleži skupno težo. Zabeležita se teža, ki jo pokaže števec na začetku tehtanja, in skupna teža. Fizična ali pravna oseba, odgovorna za tehtanje, vsakršno uporabo sistema zapiše v ladijski dnevnik o tehtanju.

Člen 73

Tehtanje zamrznjenih ribiških proizvodov

1. Brez poseganja v posebne določbe, zlasti člena 70 in 74 te uredbe, se lahko pri tehtanju iztovorjenih količin zamrznjenih ribiških proizvodov teža zamrznjenih ribiških proizvodov, iztovorjenih v zabojih ali blokih, za vsako vrsto in po potrebi predstavitev določi tako, da se skupno število zabojev ali blokov pomnoži s povprečno neto težo zaboja ali bloka, izračunano po postopku iz Priloge XVIII.

2. Fizična ali pravna oseba, ki ribiške proizvode stehta, vodi evidenco za vsako iztovarjanje, v kateri navede:

(a) ime in zunanje registrske črke in številke plovila, s katerega so bili ribiški proizvodi ribe iztovorjeni;

(b) vrsto in po potrebi predstavitev iztovorjenih rib;

(c) velikost pošiljke in vzorec palet za vsako vrsto in po potrebi predstavitev v skladu z določbami iz točke 1 Priloge XVIII;

(d) težo vsake palete v vzorcu in povprečno težo palet;

(e) število zabojev ali blokov na vsaki paleti v vzorcu;

(f) tara težo vsakega zaboja, če se razlikuje od tara teže, določene v točki 4 Priloge XVIII;

(g) povprečno težo prazne palete v skladu z določbami iz točke 3(b) Priloge XVIII;

(h) povprečno težo zaboja ali bloka ribiških proizvodov na vrsto in po potrebi predstavitev.

Člen 74

Led in voda

1. Registrirani kupci, registrirane dražbe ali drugi organi ali osebe, ki so odgovorni za prvo dajanje v promet ribiških proizvodov, pred tehtanjem zagotovijo, da se ribiški proizvodi očistijo ledu, kolikor je to razumno mogoče, ne da bi se pokvarili in ne da bi se poslabšala njihova kakovost.

2. Brez poseganja v posebna pravila za pelagične vrste iz členov 78 do 89 te uredbe, ki so iztovorjene kot razsuti tovor ter se prepeljejo do kraja prvega dajanja v promet, skladiščenja ali obdelave, odbitek vode in ledu od skupne teže ne presega 2 %. V vseh primerih se odstotek odbitka vode in ledu zabeleži na potrdilu o tehtanju skupaj z vpisom teže. Pri nepelagičnih vrstah ni odbitka vode ali ledu.

Člen 75

Dostop pristojnih organov

Pristojni organi imajo vedno neomejen dostop do sistemov za tehtanje, evidenc o tehtanju, pisnih deklaracij in vseh prostorov, kjer se ribiški proizvodi skladiščijo ali predelujejo.

Člen 76

Načrti vzorčenja

1. Države članice sprejmejo načrt vzorčenja iz člena 60(1) uredbe o nadzoru in vsako njegovo bistveno spremembo v skladu z metodologijo, ki temelji na oceni tveganja in je opisana v Prilogi XIX.

2. Države članice sprejmejo načrt vzorčenja iz člena 60(3) uredbe o nadzoru in vsako njegovo bistveno spremembo v skladu z metodologijo, ki temelji na oceni tveganja in je opisana v Prilogi XX. Če se ulov stehta na krovu, se dopustno odstopanje iz člena 14(3) in člena 21(3) uredbe o nadzoru ne uporablja, če je rezultat tehtanja po iztovarjanju večji od ustreznega rezultata tehtanja na krovu.

3. Kadar nameravajo države članice sprejeti načrte vzorčenja iz člena 60(1) in (3) uredbe o nadzoru, v šestih mesecih po začetku veljavnosti te uredbe po možnosti predložijo enotni načrt vzorčenja, ki zajema vse ustrezne postopke tehtanja za obdobje treh let. Načrt vzorčenja je lahko sestavljen iz različnih delov za različne vrste ribolova.

4. Morebitni novi načrti vzorčenja, sprejeti po datumu iz odstavka 3, ali spremembe takih načrtov se predložijo v odobritev tri mesece pred koncem zadevnega leta.

Člen 77

Nadzorni načrti in programi za tehtanje ribiških proizvodov po prevozu s kraja iztovarjanja

1. Države članice sprejmejo nadzorni načrt iz člena 61(1) uredbe o nadzoru in vsako njegovo bistveno spremembo v skladu z metodologijo, ki temelji na oceni tveganja in je opisana v Prilogi XXI.

2. Kadar nameravajo države članice sprejeti nadzorne načrte iz člena 61(1) uredbe o nadzoru, predložijo enotni nadzorni načrt za vsako državo članico, v katerem so zajeti vsi prevozi ribiških proizvodov, ki se stehtajo po prevozu. Tak nadzorni načrt se predloži v šestih mesecih po začetku veljavnosti te uredbe. Sestavljen je lahko iz različnih delov za različne vrste ribolova.

3. Države članice sprejmejo skupni program nadzora iz člena 61(2) uredbe o nadzoru in vsako njegovo bistveno spremembo v skladu z metodologijo, ki temelji na oceni tveganja in je opisana v Prilogi XXII.

4. Kadar nameravajo države članice sprejeti skupne programe nadzora iz člena 61(2) uredbe o nadzoru, jih predložijo v šestih mesecih po začetku veljavnosti te uredbe.

5. Nov nadzorni načrt iz odstavka 2 ali skupni programi nadzora iz odstavka 4, ki se sprejmejo po datumu iz odstavkov 2 in 4, ali morebitne spremembe teh načrtov in programov se predložijo tri mesece pred koncem leta, ki je predhodno datumu začetka veljavnosti navedenega načrta ali programa.

Oddelek 2

Posebna pravila za tehtanje določenih pelagičnih vrst

Člen 78

Področje uporabe postopkov tehtanja za ulove sleda, skuše in šura

Pravila iz tega oddelka se uporabljajo za tehtanje ulova sleda (Clupea harengus), skuše (Scomber scombrus) in šura (Trachurus spp.), ali njihove kombinacije, ki je bil iztovorjen v Evropski uniji ali z ribiških plovil EU v tretjih državah in izveden:

(a) za sleda: v območjih ICES I, II, IIIa, IV, Vb, VI in VII;

(b) za skušo: v območjih ICES IIa, IIIa, IV, Vb, VI, VII, VIII, IX, XII, XIV in v vodah EU območja CECAF;

(c) za šura: v območjih ICES IIa, IV, Vb, VI, VII, VIII, IX, X, XII, XIV in v vodah EU območja CECAF;

kadar količine po posameznem iztovarjanju presegajo 10 ton.

Člen 79

Pristanišča za tehtanje ulovov sleda, skuše in šura

1. Ulovi vrst iz člena 78 te uredbe se stehtajo takoj ob iztovarjanju. Vendar se lahko ulovi teh vrst stehtajo po prevozu:

— če je za namembne kraje v državi članici zadevna država članica sprejela nadzorni načrt iz člena 61(1) uredbe o nadzoru v skladu z metodologijo, ki temelji na oceni tveganja in je opisana v Prilogi XXI,

— če so za namembne kraje v drugi državi članici zadevne države članice sprejele skupni program nadzora iz člena 61(2) uredbe o nadzoru v skladu z metodologijo, ki temelji na oceni tveganja in je opisana v Prilogi XXII,

in če je ta nadzorni načrt ali skupni program nadzora odobrila Komisija.

2. Vsaka zadevna država članica določi, v katerih njenih pristaniščih se izvaja tehtanje vrst iz člena 78 te uredbe, in zagotovi, da iztovarjanje takšnih vrst poteka v teh pristaniščih. Ta pristanišča imajo:

(a) določena obdobja iztovarjanja in pretovarjanja;

(b) določene kraje iztovarjanja in pretovarjanja;

(c) določene postopke inšpekcijskih pregledov in nadzorovanja.

3. Zadevne države članice sporočijo Komisiji seznam teh pristanišč ter postopke inšpekcijskih pregledov in nadzorovanja, ki se uporabljajo v navedenih pristaniščih, vključno s pogoji za beleženje in pošiljanje količine katere koli od teh vrst pri vsakem iztovarjanju.

4. Morebitne spremembe seznamov pristanišč ter postopkov inšpekcijskih pregledov in nadzorovanja iz odstavka 3 se pošljejo Komisiji najmanj 15 dni, preden začnejo veljati.

5. Države članice zagotovijo, da se vsa iztovarjanja vrst iz člena 78 te uredbe z njihovih plovil zunaj Evropske unije izvajajo v pristaniščih, ki so jih tretje države, ki so z Evropsko unijo sklenile sporazume za take vrste, izrecno izbrale za tehtanje.

6. Komisija vsem zadevnim državam članicam pošlje informacije iz odstavkov 3 in 4 ter seznam pristanišč, ki so jih izbrale tretje države.

7. Komisija in zadevne države članice na svojih uradnih spletnih mestih objavijo seznam pristanišč in spremembe seznama.

Člen 80

Prihod v pristanišče države članice

1. Za namene tehtanja kapitan ribiškega plovila ali njegov zastopnik najmanj štiri ure pred prihodom v pristanišče iztovarjanja obvesti pristojne organe države članice, v kateri bo opravljeno iztovarjanje, o:

(a) pristanišču, v katero namerava vpluti, imenu plovila in njegovih zunanjih registrskih črkah in številkah;

(b) predvidenem času prihoda v navedeno pristanišče;

(c) količinah v kilogramih žive teže sleda, skuše in šura, ki jih hrani na krovu;

(d) zadevnem geografskem območju ali območjih, kjer je bil ulov izveden; območje pomeni podobmočje in razdelek ali podrazdelek, v katerem veljajo omejitve ulova v skladu z zakonodajo Skupnosti.

2. Kapitan ribiškega plovila EU, ki mora elektronsko beležiti podatke v ribolovni ladijski dnevnik, pošlje informacije iz odstavka 1 v elektronski obliki svoji državi članici zastave. Države članice te informacije takoj pošljejo državam članicam, v katerih bo opravljeno iztovarjanje. Elektronski podatki iz ribolovnega ladijskega dnevnika iz člena 15 uredbe o nadzoru in informacije iz odstavka 1 se lahko pošljejo z enim samim elektronskim prenosom.

3. Države članice lahko določijo krajši rok za obvestilo, kot je določen v odstavku 1. V takem primeru zadevne države članice obvestijo Komisijo o krajšem roku za obvestilo 15 dni, preden začne rok veljati. Komisija in zadevne države članice objavijo to informacijo na svojih spletnih mestih.

Člen 81

Raztovarjanje

Pristojni organi zadevne države članice zahtevajo, da se raztovarjanje ulova iz člena 78 te uredbe ne začne, dokler ni izrecno odobreno. Če se raztovarjanje prekine, je za ponoven začetek raztovarjanja potrebna nova odobritev.

Člen 82

Ribolovni ladijski dnevnik

1. Takoj po prihodu v pristanišče in pred začetkom raztovarjanja kapitan ribiškega plovila, ki ni dolžno voditi ribolovnega ladijskega dnevnika v elektronski obliki, predloži izpolnjeno ustrezno stran ali strani ribolovnega ladijskega dnevnika v pregled pristojnim organom države članice v pristanišču iztovarjanja.

2. Količine sleda, skuše in šura, ki se hranijo na krovu in sporočijo pred iztovarjanjem, kot je določeno v členu 80(1)(c) te uredbe, so enake količinam, ki so zabeležene v izpolnjenem ribolovnem ladijskem dnevniku.

Člen 83

Javno upravljana oprema za tehtanje svežega sleda, skuše in šura

Brez poseganja v določbe člena 72 te uredbe fizična ali pravna oseba, ki stehta ulov iz člena 78 te uredbe, pri uporabi javno upravljane opreme za tehtanje kupcu izda potrdilo o tehtanju, na katerem so navedeni datum in čas tehtanja ter identifikacijska številka vozila. Kopija potrdila o tehtanju se priloži obvestilu o prodaji ali deklaraciji o prevzemu.

Člen 84

Zasebno upravljana oprema za tehtanje svežih rib

1. Poleg določb iz člena 72 te uredbe veljajo za uporabo zasebno upravljane opreme za tehtanje tudi zahteve iz tega člena.

2. Fizična ali pravna oseba, ki stehta ulov iz člena 78 te uredbe, za vsak sistem za tehtanje vodi vezan dnevnik z oštevilčenimi stranmi. Ta se izpolni takoj po končanem tehtanju posameznega iztovarjanja in najpozneje do 23:59 po lokalnem času na dan, ko je bilo tehtanje končano. V tej evidenci se navedejo:

(a) ime in zunanje registrske črke in številke plovila, s katerega je bil iztovorjen ulov iz člena 78 te uredbe;

(b) enotna identifikacijska številka vozil in njihovega tovora, kadar je bil ulov iz člena 78 te uredbe pred tehtanjem prepeljan iz pristanišča iztovarjanja v skladu s členom 79 te uredbe. Vsak tovor vozila se stehta in zabeleži ločeno. Skupna teža vseh tovorov z istega plovila pa se lahko zabeleži kot celota, če so bili ti tovori stehtani drug za drugim in brez prekinitve;

(c) vrsta rib;

(d) teža vsakega iztovarjanja;

(e) datum in čas začetka in konca tehtanja.

3. Brez poseganja v člen